
Rojnameya panzdehrojî ya siyasî, çandî û giştî 



Erdoxan: Kurd Ne Kêmnetew In 


Serokwezîrê Tirkiyê, dîsa bi nîsbet pirsa kurd Li New Yorkê serê wî li 
belayê ket. Her kes ji rojnamevan û siyasetvan ku rastî wî dihatin, 
behsa pirsa Kurd pêre dikirin. Wî jî her car bi uslobekê bersiva wan 
dida. 

Wî di bersiva Serkomarê îrlandayê de got ku rewşa kurdan baş e û tu 
pirsgirêk ninin. Dîsan di civîneke din de rastî vê pirsa ne bi dilê xwe hat 
û got: Kurd tu caran kêmnetewe nebûne û ew hewil didin rê li ber 
pêşiya zimanê kurdî vekin û ew li ser dixebitin ku di destûra bingehîn de 
guhertinan çê bikin. 


Partiya Demokrat ya Kurdistana Iranê diweşîne 








Zarok û Xwendewarî 


Çalakiyên Rêzgirtin Ji 
15’mîn Salvegera... 


Dr. Şerefkendî, 
Şoreşvanekî Mirovhez 


ÇIMA ZIMAN? 


Peyama Deftera 
Siyasî Bi Boneya 
15’mîn Salvegera., 


i Taybet Bi Boneya 
15’mîn Salvegera 
Şehîdên Berlînê... 


TERORA MÎKONOSÊ XALEKE REŞ Ll 


SER ENlYA KOMARA ÎSLAMÎ 


Bi boneya 15'mîn salvegera 
terorkirina Dr. Seîd Şerefkendî, 
Sekreterê Giştî yê PDK îranê, 

Fetah Ebdulî, endamê Komîteya 
Navendî û nûnerê Partiyê li 
derveyî welat, Humayon Erdelan 
nûnerê Partiyê li Almaniya û Norî 
Dêhkurdî dostê Partiyê li 
xwaringeha Mîkonosa Almanyayê, 
rê û resm û semînarên cur bi cur 
hatin lidarxistin. 

Di binkeya Deftera Siyasî ya 
Partiyê de rê û resmek hêja bi 
beşdariya Sekreterê Giştî, 
endamên Deftera Siyasî, endamên 
rêberiyê, Kadr û Pêşmerge û 
malbatên wan birêve çû. 

Herweha li Goristana Pirlaşizê de 
jî rê û resmek bi beşdariya kek 
Hesen Şerefî û bi sedan kes ji 
endam, alîgir, dostên partiyê û 
azadîxwazan birêve çû. 

Herweha bi vê boneyê li 
Navenda Sê a Kurdistanê û li 
gelêek welatên Ewropayê de bi 
girtina semînaran, yad û bîranîna 
şehîdên Mîkonosê bilind hate 
nirxandin. 

Raporên berfireh di rûpe/a 5'a de 



Senata Amerîka Sipaha 
Pasdaran Bi Terorîst 
Binav Kir 

Li gorî nûçeyan li çend rojên 
borî de, Senata Amerîkayê bi 
zorîniya dengan, rezamendiya 
xwe li ser xistine nava Sipaha 
Pasdaran di lîsteya reş a 
terorê de nîşan da. 

Binavkirina Sipaha 
Pasdaran wekî rêxistinek 
terorîstî ku berê ji aliyê 
Kongireya Amerîkayê ve jî 
hatibû erêkirin, ger ji aliyê dewleta Amerîkayê jî bihê 
pejirandin, wê demê dê Sipaha Pasdaran û 
kompaniyên girêdayî bi wê, dê tevî dorpêçên xurt yên 
aborî berbirû bibin. 

Hêjayî gotinê ye ku Komara Îslamî di dijkiryarekê 
de ew kare bi kiryarek neberpirsane û neqanûnî da 
zanîn û mehkûm kir. 

Her wiha Berdevkê Wezareta Karê Derve ya rejîmê 
ragihand: "Bi terorîst nasandina hêzek leşkerî ya 
welateke endamê NY'ê, kiryarek ecêb û bêmînak e". 


Destgihîştina îranê Bi 
Çeka Navkî Xeternak E 

Di civîna giştî ya NY 
li "New York"ê de, 

Angêla Mêrkil da 
zanîn: Eger destê 
îranê bi çekên Navikî 
re bigîje, dê bibe 
welatek gellek cihê 
xeterê. 

Wê diyar kir: 

Komara Îslamî ya 
îranê heya niha 
biryarên Konseya Ewlekarî ya NY piştguh xistiye û 
berdewam gefan ji Îsraîlê dixwet. 

Wê got: parastina ewlehiya Îsraîlê bo gotûbêjê nabe. 

Wê herweha zêde kir ku eva erkê welatên cîhanê 
nine eşkere bikin ku îranê çeka Navikî heye, berevajî 
wê, eva erkê Komara Îslamî ya îranê ye bi cîhanê re 
bide selmandin ku çeka Etomî nine. 

Wê di dawiya axavtina xwe de gef ji îranê xwar ku 
ger di pêxema razîkirina Neteweyên Yekbûyî de gavan 
neavêje, divêt çavnihêriya ambargoyên zêdetir û xurtir 
bike. 

Peyama Deftera Siyasî Ya PDK îranê Bi Boneya 15’hemîn 
Salvegera Şehîdbûna Dr. Sadiq Şerefkendî Û Hevalên Wî 
Ji aliyê birêz Mihemednezîf Qadirî ve hate pêşkêşkirin 



eikê xebatkar yê Kurdistanê! 
Xûşk û birayên xweştevî! 
Mêvanên hêja! 


Ez ji aliyê Polîtbîroya PDK îranê ve, ji bo 
beşdariya we di rê û resma 15'hemîn 
salvegera şehîdbûna rêberê mezin yê gelê 
Kurd, Dr. Sadiq Şerefkendî, Sekreterê Giştî 
yê PDK îranê û hevalên wî, bi germî 
xêrhatina we dikim. Bêguman beşdariya we 
di vê civînê de, ji aliyekê bicîgehandina erk 
û wezîfeya neteweyî û mirovdostane a we 
û rêzgirtin ji xebata bi şan û şeref û 
birûmet a vê koma xebatkarên gelê me û 
asûdebûna riha nemir a wan e û ji aliyê din 
ve jî bo careke din nîşandana kerb û bêzarî 
ji teror û terorîzmê ye. 

Xûşk û birayên rêzdar! 

15 salan berî niho hevalê xebatkar û 
mandînenas Dr. Sadiq Şerefkendî ji bo 
encamdana erk û xebatên siyasî û partiyê 
sefera Ewropayê kir. Piştî çend rojan 
gihîştin bo Ewropayê, bi armanca 
beşdarîkirin di Kongireya Enternasyonala 
Sosyalîst bi serokatiya şanda nûneriya PDK 
îranê sefera welatê Almanya kir û li bajarê 
Berlînê beşdarî di wê Kongireyê de kir û 
gotara PDK îranê pêşkêş kir û bi awayekî 
çeleng di bas û nîqaşên Kongireya han de 
beşdarî kir. Piştî bi dawîhatina Kongireya 
ES'ê, li gor bernameyeke diyarîkirî, êvariya 
roja 17'ê îlona 1992'an, bi merema bîr û ra 
guhertin û gotûbêj li ser rewşa siyasî a 
îranê tevî nûnerên beşek ji partî û 
rêxistinên Opozîsyona îranê li xwaringeha 
Mîkonos a Berlînê li hev civiyan. 

Li pey demeke kurt ji pêkhatina 
civiyana wan, terorîstên rejîma Komara 
Îslamî a îranê ku ji cihê civînê hesiyabûn, 
xwe gihîjandin wir û gellek hov û 
bêrehmane ew dan ber êrîşa çekên xwe û 
bi vê kiryara terorîstî, careke din şanda PDK 
îranê ku pêkhatibû ji Dr. Seîd Şerefkendî, 
Sekreterê Giştî yê Partiyê û Fetah Ebdulî, 
endamê Komîteya Navendî û nûnerê 
partiyê ê wê demê li derveyî welêt, 
Humayûn Erdelan, nûnerê partiyê li 
Almaniya û Nûrî Dêhkurdî, kesayetiyê siyasî 
û dostê qedîmî yê partiyê hatin şehîdkirin. 

Bi vî awayî rejîmê cinayeteke din 
derheq Partiya Demokrat ya Kurdistana 
îranê û gelê azadîxwaz ê Kurd û hemû ew 
kesên ku li seranserî dinyayê dilê wan ji bo 
azadî, demokrasî û biha û nirxên 
mirovahiyê dikute, afirand û rêberên rejîma 
Komara Îslamî a îranê jî ku biryara ew 
tawana mezin dabûn, rûpelek reş a din bi 
dîroka tejî şermezarî û riswabûna xwe zêde 
kirin û bi encamdana vê cinayetê careke 
din ketin ber kerb û kîn û bêzariya civata 
navneteweyî. 

Gelê Kurd û PDK îranê hêşta birîna 
bikul û jan û şehîdkirina rêberê me yê 
navdar Dr. Qasimlo, Sekreterê Giştî yê PDK 
îranê û hevalên wî bi destê terorîstên 



Komara Îslamî a îranê li bajarê Viyenê 
derman nekiribû, xeberê nexweş û dilêş yê 
vê bûyera samdar gihîşt me û gelê Kurd 
careke din tazîdar kir. Diyare rejîma 
Komara Îslamî a îranê^ ji dîrokê ebretê 
wernagire û nizane PDK îranê di dîroka tejî 
serbilindî a xwe de, rastî dehan bûyer û 
qewimînên wiha hatiye û li hember van 
hewl û bizavên dijminên gelê Kurd de 
qahîm û mikumtir xebata azadîxwaziya gelê 
Kurd didomîne. 

Dîroka tejî rûmet a partiya me jî ev 
rastiye selimandiye ku piştî şehîdkirina 
Pêşewa Qazî Mihemed û Dr. Qasimlo bi çi 
awayekê xebatkarên PDK îranê di çepera 
hêvî û xweziyên wan ên serfirazane 
parêzvanî kirin. Piştî şehîdkirina Dr. Seîd jî 
rêberiya PDK îranê û Kadro û Pêşmergeyên 
qehreman û gernas ên partiyê bi piştgiriya 
civatên xelkê Kurdistanê ji rejîma Komara 
Îslamî a îranê re selimandin, di vê kiryarê 
de jî weke hemû kirinên xwe ên din şaş û 
xelet in û nikarin qameta bilind û biheybet 
a PDK îranê biçemînin. 

Xûşk û birayên rêzdar! 

Rêber û xebatkarê navdar ê gelê me, 
Dr. Sadiq(Seîd) Şerefkendî xwediyê gellek 
taybetmendî, şiyan û karînên bêmînak bû, 
her ew karîn jî bû ku piştî şehîdbûna rêberê 
me yê mezin, pir zû nîşan da xebatkarekî 
xwedî karîn yê Partiya Demokrat û 
diyariyekî jêhatî yê Dr. Qasimlo û rêberekî 
bilîmet yê gelê Kurd e. Her eva jî bû rejîma 
terorîstperwer a Komara Îslamî a îranê bi 
danîna vê kompiloya terorîstî şehîd kir. 

Hevalên qedirgiran! 

Baskirin li ser jiyan û xebata rêberekî 
navdarê Kurd derfeteke zêdetir dixwaze, lê 
di vê bibîranîna pîroz de, ez bi hewce 
dizanim bi kurtî qala jiyan û xebat û 
tekoşîna vî şehîdê mezin bikin. 

Rêberê xebatkarê yê partiya me Dr. 
Seîd sala 1316'an a Rojî(1937) ji malbateke 
şoreşvan û welatparêz ya Kurd li gundê 
Terexe a Bokanê ji dayîk bûye. Dema ku 
hêj zarok bû, bavê wî koça dawiyê kir û ji 
nazkirinên bav bêpar bûye. Lewra 
serperiştîkirin û xwedîkirina wî ketiye ser 
milê birayê mezin yê wî, Mamosta 
Ebdulrehman Şerefkendî naskirî bi Mamosta 
Hejar, kesayetiyê navdar û helbestvanê 
mezin yê Kurd. 


Xwendina destpêkî heta qetandina 
qonaxa dîplomeyê li bajarên Bokan, 
Mehebad û Tewrêzê derbas kiriye. Piştre ji 
bo domandina xwendinê çûye 
"Danişsera"ya Bilind a Tehranê û sala 
1338'an Lîseya Kîmiyayê wergirtiye. Li pey 
kutakirina xwendinê, vegeriyaye Kurdistanê 
û li bajarên Mehebad û Urmiyê erkê pîroz 
yê dersbêjî(Mamostayî)yê bûye. Bi sedema 
zanayî, jêhatîbûn, xweştevîbûn û hesta 
welatparêziyê ve ji aliyê dezgeh û 
navendên sîxor û ajanên rejîma Paşatî ya 
Mihemedriza Şah ve tevî çend kes ji 
hevbîrên wî ji bo bajarên Erak û Kerecê 
hatin dûrxistin. 

Sala 1351(1972)'an ji bo domandin bi 
xwendina bilind karî ji borseya Wezareta 
"ulûm" (Zanistê) mifahê bistîne û biçe 
welatê Fransayê. 

Sala 1352(1978)'an, ji rêya rêberê zana 
yê gelê Kurd Dr. Qasimlo tevî armanc û 
siyasetên PDK îranê nasyar dibe û xebata 
xwe a siyasî bi partiyê re dest pê dike. Piştî 
wergirtina Doktorayê, sala 1355(1976)'an 
vegeriyaye Tehranê û bû mamostayê 
Zanîngehê. 

Dr. Seîd serbarê erkê mamostayiya 
zanîngehê, tevî xwendekar û mamostayên 
zanîngehê û welatparêzên Kurd pêwendiya 
siyasî û rêxistinî pêk aniye û bi Dr. Qasimlo 
re jî têkiliyek berdewam û ser û ber pêk 
aniye. Piştî serkevtina Şoreşa Gelên îranê, 
Dr. Şerefkendî wekî tekoşerekî demokrat û 
kesayetiyekî naskirî yê siyasî di nav Kurdên 
Tehranê rolek berçav lîst. Bi sedema 
jêhatîbûna wî, sala 1980'an^ bû Ravêjkarê 
Komîteya Navendî a PDK îranê û ji wê 
demê heya dema şehîdbûnê bi awayekî 
jêhatî erk û wezîfeyên partiyê birêve bir û 
pileyên siyasî û rêxistinî yên partiyê yek li 
pey yekê bi serkevtî derbas kirin. Bi taybet 
dû şehîdbûna Dr. Qasimloyê nemir erkê 
xwe bi rûmet û serbilindî meşand. 

Herwekî min bas kir, Dr. Seîd xwediyê 
gellek xislet û taybetmendiyên bilind bû, liv 
û riftarên jêhatî hebû. Di kar û xebatên 
partiyê de rêberekî zana û jêhatî û xwedî 
şiyan bû, rêberekî bi bername û 
mandînenas û bêrawestan bû. Tevî hemû 
cure diyardeyên kirêt ên siyasî û rêxistinî 
ku derbeyê ji pirensîpên partiyê bigehîne, 
xebat û berxwedanî dikir. Li dijî bê usûlî û 
serberedayî û derfetperestiyê bû. Ji 
mirovên şoreşvan û bi bîr û bawer û 
xebatkar re hez dikir. Hem di gotin û hem 
di kiryarê de rûçikekî demokrat û Kadroyekî 
payebilind yê PDK îranê bû. Li piraniya 
organên partiyê de cî destê Dr. Seîd xuye 
bû. Di Radyo, Rêxistina nepenî û weşanên 
partiyê de û aqibet di pêwendiyên 
navneteweyî de Dr. Şerefkendî nîşan da ku 
rêberekî mezin û bi şiyan yê partiya me û 
kesayetiyekî xwedan helwest e. 

Xebatkarê din yê vê bûyerê kekê Fetah 
Ebdulî, endamê Komîteya Navendî û 
nûnerê wê demê ê PDK îranê li derveyî 
welêt bû. Kek Fetah yek ji Kadroyên çeleng 
ê partiyê bû, her ji destpêka xebata siyasî a 
xwe di refên partiya me de, heta pileya 

Komîteya Navendî bi serkevtî bihurand û 
erk û wezîfeyên şoreşgerî ên xwe birêve 
biriye. 

Di berpirsiyariya xwe a dawî jî ku 
nûnerê partiyê li derveyî welêt bû, bi 
awayekî jêhatî xizmet bi armancên partiya 
me a xebatkar kir. 

Şehîdê din ê me, kekê Humayûn 
Erdelan, nûnerê PDK îranê li welatê 
Almanya bû. Kek Humayûn wekî 
rewşenbîrekî bi bîr û bawer û di xizmeta 
armancên neteweyî ên gelê Kurd bû û 
erkên siyasî û wd...yên partiyê dimeşand. 

Goriyên din ên bûyera Mîkonosê, birêz 
Nûrî Dêhkurdî xebatkarê rêya azadî û 
demokrasiyê û dostê dêrîn yê partiya me 
bû ku beşek zaf ji temenê xwe di pêxema 
xebat ji bo wan armancan de terxan kiribû 
û aqibet di wê rêyê de jî jiyana xwe ji dest 
da. 

Şehîdbûna xebatkarekî navdar û 
rêberekî leheng wekî Dr. Seîd û desteyek ji 
xebatkarên partiya me ji bo tevgera 
rizgarîxwaziya Kurd bi giştî û nemaze PDK 
îranê û malbatên wan ên welatparêz ziyan 
û xisareke mezin û jibîrnekirî ye. Ev kiryara 
terorîstî bi qasekê dilêş bû ku civata 
navneteweyî hejand. Lewra ji hêla kom û 
komeleyên siyasî û mirovhez ve hate 
şermezarkirin û daxwaza vekolîn û lêpirsîn 
li ser awayê vê kiryara terorîstî û herwiha 
cezakirina tawanbarên vê cinayetê ji 
dewleta Almanya û dezgeh û saziyên 
ewlekarî û dadê ên wî welatî kirin. 

Polîsê Almanya jî bi lezginî dest da 
tekoşînê û di demeke kurt de karî bikujên 
cinayeta terorîstî a Mîkonosê binçav bike. 
Piştî zêdetir ji 3 sal û nîvan vekolîn li ser 
sûçbaran, Dezgeha Dadê a Almanyayê 
gihîşt vê encamê ku terorîst ji aliyê rêberên 
rejîma Komara Îslamî a îranê ve hatine 
sipartin ku vê cinayetê encam bidin. 
Biryara Dadgeha Federal a Almanyayê û 
encama lêkolînan di 23'ê Nîsana 1997'an 
hate îlankirin û li seranserê cîhanê deng 
veda. Li pey ev biryara Dadgeha Dadê a 
Almanyayê, dewleta Almanyayê, Amerîka û 
her wiha Yekîtiya Ewropayê di civîna 
Civatên Wezîran de ku di 29.04.1997'an li 
Lokzamborgê hate^ lidarxistin, ^ev tawana 
rêberên rejîma Îslamî a îranê hate 
mehkûmkirin. Piraniya wan welatan 
balyozên xwe ji îranê vexwendin û 
pêwendiyên xwe ên dîplomasiyê bi îranê re 
ji bo demekê sekinandin. 

Xûşk û birayên qedirgiran! 

Rejîma Komara Îslamî a îranê piştî 
derbasbûna 28 salan ji desthilata reş û 
gemar a xwe de, nekarî ye ku daxwaziyên 
siyasî û sivîl ên neteweyên îranê dabîn 
bike. Ji bo mana desthilata xwe a dîktator, 
li ser siyaseta çewisandin û tund û 
dijwariyê berdewam e. Bi taybet piştî 
hatine ser kara Mehmûd Ehmedînejad bi 
tevahî ji bo serkuta hemû dengeke 


demokrasîxwazane û hemû hewl û 
bizaveke şoreşvanî û welatparêzane pêleke 
din ji girtin, îşkence û îdaman dest pê kiriye 
û girtîxane ji azadîxwaz, rojnamevan û 
çalakên xebata sivîl tejî kirine. Herwiha 
rejîm di warê aborî ve jî rastî kirîz û 
pirsgirêkên kûr bûye û giranî, bêkarî û 
betalî, qendelî û riziyoka îdarî û civakî yê 
bûye beşek din ji vê qeyranê. 

Di siyaseta navdewletî de jî bi sedema 
neparastina yasayan û liberçavnegirtina 
rêsayên navneteweyî û çaresernekirina 
projekta Etomî û alîkarî bi terorîzma 
navdewletî re û polîtîka maytêkirin û 
destavêtin di nav kar û barên welatan de, 
bi tevahî di nav û kom û komeleyên siyasî 
û navneteweyî de munzewî bûye û bawerî 
û hitbara xwe li cem welatên pêşverû û 
mirovdost ji dest daye. 

Hevalên hêja! 

Em di çaxekê de 15 saliya şehîdbûna 
rêberê mezin yê partiya xwe Dr. Sadiq 
Şerefkendî û hevalên wî bibîr tînin ku di 
seranserê cîhanê de û nemaze li Rojhilata 
Navîn xebateke tund û dijwar li dijî 
terorîzm û dîktatoriyê didome û rojane 
sedan kes dibin goriyên destê teorîzmê. 

Eva di demekê de ye ku niha basê vê 
çendê tê kirin ku Dezgeha Dad a Almanya 
dixwaze çend kes ji bikujên cinayeta 
Mîkonosê di dawiya îsal de serbest berde û 
bişînin welatên wan. Em bawer in ku 
kiryareke wiha ji bilî bêhurmet bi nirx û û 
pirensîpên mirovahiyê û binpêkirina mafên 
mirovan tu peyameke din di dû de tune, 
lewra em daxwaz dikin ku rê û derfeta 
serbestberdana van tawanbarane nehê 
dayîn û hewl û xebata vê yekê jî were dan 
ku rêberên rejîma teror û tawanê a Komara 
Îslamî a îranê jî wekî biryarderên vê 
cinayeta terorîstî di dadgeheke 
navneteweyî de bi cezayên xwe bigihîjin. 

Beşdarên rêzdar! 

Di rastî de bibîranîna Dr. Şerefkendî û 
hevalên wî ên nemir, tenê yadek nine ku di 
roja 17'ê îlonê de were rêzgirtin. Belkî 
bîranîn û serpêhatiyên wan hevgav di nav 
dilê tev Kurdek welatparêz de zindî ne. 
Xebat û tekoşîna tejî destkevt û serfirazî, 
exlaq û sincê bilind yê şoreşvanî yê wan, 
rêbaza herdem zindî ya wan sermeşq û 
mînakek bêwêne a xebata me ye û em 
şanazî û rûmetê bi wan dikin. 

Her wekî em mêze dikin gelê xebatkar 
yê Kurdistanê û keç û xortên wefadar ên 
neteweya Kurd û gişt hogirên azadî û 
demokrasiyê jî li seranserî dinyayê bîranîna 
rêberê nemir ê gelê me rêz digirin û 
xwegorîkirina wan bilind dinirxînin. Her di 
wê demê de jî kerb û bêzariya xwe ji 
terorîzmê û rêberên rejîma Komara Îslamî 
a îranê wekî biryarderên cinayeta Mîkonosê 
û sedan kiryarên din ên terorîstî didin 
xuyakirin û şermezar dikin. 

Di 15'hemîn salvegera şehîdbûna 


rêberê zana Dr. Sadiq Şerefkendî û hevalên 
nemir Fetah Ebdulî, Humayon Erdelan û 
Nûrî Dêhkurdî, careke din em tevî canê 
paqij ê wan soz û peymanê nû dikin heta 
bidestveanîna armancên wan û gihîştina 
gelê Kurd bi mafên berheq ên xwe xebat û 
rêbaza wan a pîroz didomînin û ala 
armancên wan her bilind û geş radigirin. 

Silav li canê paqij yê Dr. Seîd û 
hevalên wî 

Bihiloşe rejîma terorîstperwer a 
Komara Îslamî a îranê 

Serkeve xebata gelên îranê ji bo 
anîne serkara sîstemeke demokratîk û 
federal di îranê de 

Di dawiyê de careke din bona 
beşdariya we rêzdaran di vê rê û 
resmê spas dikim. 

Di Binkeya Deftera Siyasî Ya 
PDK îranê De, 15’hemîn 
Salvegera Şehîdên Terora 
Berlînê Hate Bibîranîn 



Roja duşem, 17.09.2007'an, di rê û 
resmek berfireh de bi beşdariya endamên 
rêberî, Kadro û Pêşmergeyên PDK îranê, rêz ji 
bîranîna Şehîdên terora Mîkonosê, Dr. Sadiq 
Şerefkendî, Fetah Ebdulî, Humayûn 
Erdelan û Nûrî Dêhkurdî bi boneya 
15'hemîn salvegera terora wan ji aliyê dewleta 
Komara Îslamî a îranê hate girtin. 

Rê û resm bi xwendina sirûda neteweyî a 
Ey Reqîb û rawestandina deqîqeyek 
bêdengiyê bona hurmetgirtin ji hemû Şehîdên 
rêya azadiya Kurd û Kurdistanê dest^pê kir. 
Piştre peyama Deftera Siyasî a PDK îranê bi 
vê boneyê ji aliyê rêzdar Mihemednezîf 
Qadirî, endamê Polîtbîroya partiyê hate 
pêşkêşkirin. Di peyama Deftera Siyasî de, 
Mihemednezîf Qadirî tevî lênihêrînek ji 
çawaniya bûyera terorkirina Dr. Sadiq 
Şerefkendî û hevalên wî, bi kurtî li ser jiyan, 
xebat û kesayetiya Dr. Şerefkendî, kekê Fetah 
Ebdulî, Humayûn Erdelan û Nûrî Dêhkurdî 
sekinî û herwiha beşek ji taybetmendiyên 
bilind ên Dr. Şerefkendî anîn berbas. 

Piştre li ser terora han û pêkhatina 
Dadgeha Mîkonosê bal hatibû kişandin. 

Di dawiya peyama Deftera Siyasî ya PDK 
îranê bi boneya 15'hemîn salvegera Berlînê ji 
aliyê Komara Îslamî, tevî îşarekirin bi 
serbestberdana yek ji rêveberên terorê ji aliyê 
dewleta Almanyayê, daxwaz hatibû kirin ku 
dewleta Almanya xwe ji vî karî biparêze. 

Di beşek din ya rê û resma rêzgirtin ji 
bîranîna Şehîdên terora Berlînê, peyama 
hevbeş ya Yekîtiya Jinan, Yekîtiya Ciwanan û 
Yekîtiya Xwendkarên Demokrat ên Kurdistana 
îranê ji aliyê Hejar Rehîmî ve hate xwendin. 

Di beşên din ên rê û resma bibîranîna 
15'hemîn salroja terora hov a Mîkonosa 
Berlînê de, çend sirûd, helbest, pexşan û wd... 
taybet ji bo vê boneyê hatin pêşkêşkirin 

Bîranînek Ji Cinayeta Agirberdana 


Gundên Bajarê Makûyê 

Mecîd Cinîkanlû 


H eke em lênihêrînekê bi ser 
dîroka xebata azadîxwaziya 
neteweya Kurd bikin, gellek xuya 

û eşkere ji me re derdikeve ku desthilat 
ên dagirker ên Kurdistanê ji tu zulm, 
zordarî, kuştin û cinayetekê li dijî 
neteweya bindest û belengaz a Kurd xwe 
neparastine. Wan dewletan herdem û 
aliyê kêm ji sed salan berî niha ve, ji 
heyîn û çavkaniyên aborî ên axa 
Kurdistanê çek û sîlah kirîne û bi wan 
çekan Kurd kuştine û gellek nimûneyên 
komkujiyên biçûk û mezin encam dane. 

Heta duh rejîma Faşîst a Beesê bi 
serkêşiya Sedamê dîktator bi bombeyên 
Kîmyayî li Helebçeyê 5000 mirovên sivîl 
kuştin û cinayeta Enfalê afirand, li 
Turkiyê hikûmeta nejadperest a wî welatî 
di çarçoveya siyaseta Kemalîstî a înkara 
Kurdan, Kurd bi Turkên Kovî binav dikirin 
û şoreşên Kurdan qir dikirin û zimanê 
Kurdî qedexe dikirin, li Sûriyê jî rejîma 
dîktator a wî welatî hêj Kurd bê nasname 
hêlane û zext û îşkence û kuştin ji bo 
Kurdên vî parçeyî vê^ bûye edeteke 
rojane a jiyana wan, li îranê jî Kurdkujî, 
asîmîlasyon û kuştin û terorkirina rêber 
û keç û xortên welatparêz û azadîxwaz 
ên vî parçeyî her berdewam bûye û her 
du rejîmên Şahenşahî û Komara Îslamî ji 
tu cinayetekê li dijî Kurdan parêzî nekirin 
û nakin, lê tevgera rizgarîxwaz ya Kurd 
her di çepera heqxwaziyê de maye û 
xebata Kurdan bona bidestxistina mafên 
neteweyî li hemû beşên Kurdistanê ne 
rawestaye. Bi xweşî ve 15 sal e 
Kurdistana Başûr azadî wergirtiye û 
Hikûmeta Herêma Kurdistanê ava bûye. 

Di vê nivîsarê em dê lênihêrînekê bi 
ser cinayeta agirberdana gundeke bajarê 
Makûyê bikin. Di dema sed salên 
derbasbûyî de sîstemên Paşatî û Komara 
Îslamî, ji ber mafxwaziya Kurdan li îranê, 
neteweya me herdem ketiye ber êrîş û 
xezeba wan du desthilatên zordar û 
Kurdkuj. Rejîma Pehlewî bi qirkirina 
şoreşa Simkoyê Şikak û hiloşandina 
Komara Demokratîk a Kurdistanê li 
bajarê Mehabadê û îdama rêberên 
Komarê û kuştin, dûrxistin û wd... ji tu 
kiryareke cinayetkarane xwe neparast. 

Piştî nemana rejîma dîktator a 
Pehlewî û serketina Şoreşa Gelên îranê 
di sala 1979'an, hemû gelên îranê bi vê 
hêvî û xweziyê bûn ku tevî 
bidestvegirtina desthilatê ji aliyê rejîma 
taze hatî a Komara Îslamî dê bikarin 


mafên neteweyî, hiqûq û azadiyên mirovî 
ên xwe bidest bixin. Lê rejîma Melayan bi 
serkêşiya Xomeynî ji rojên destpêka 
serketina şoreşê bi êrîşa ser neteweyên 
îranê li Turkmen Sehra, Belûçistan û 
Kurdistanê naverok û kakila 
cinayetkarane a xwe bi xelkê îranê û 
nemaze neteweyên bindest ên îranê 
nîşan da. Hevdejn tevî îlankirina xebata 
eşkere ya PDK îranê di ll'ê Reşemeya 
1358(1980)'an, Partiya Demokrat bi 
piştevaniya civatên xelkê Kurdistanê ji bo 
bidestveanîna mafên neteweyî ên gelê 
Kurd di çarçoveya îranê hewl da ji rêya 
gotûbêj û diyalogê bi hikûmeta navendî 
re daxwaz û xwestekê rewa û dêrîn ên 
Kurd bîne cî. Lê Xomeynî bi dana 
Fetwayê li dijî neteweya Kurd di 28'ê 
Gelawêja 1358(1980)'an de, bersiva 
banga aştiyane û azadîxwaza Kurdan bi 
guleyan da. Di vê pêvajoyê de xortên 


i 



Wêneyek ji gundê Yarmiqê 


gelê Kurd li seranserî Kurdistanê û di vê 
navberê de bajarê Makû û derdorê jî bi 
piştgiriya bernameyên neteweyî û 
mirovhezane yên PDK îranê rabûn. Ji ber 
ku ev bajarê Kurdistanê herdem 
melbenda şoreş û bizavên neteweyî ên 
Kurdan bûye û zanyariyên bêtir li ser 
tevgerên Kurdan hebûn û pir caran 
hatibûn mişextî, koçberkirin û dûrxistin. 
Xelkê Kurd yê vê navçeyê di salên 
1930'an, roleke çeleng û ektîv li serhildan 
û alîkariya Şoreşa^ Agirî bi rêberiya 
Partiya Xoybûn û Êhsan Nûrî Paşa re 
hebûn. 

Di vê rêyê de şehîdên wekî Ferzinde 
Celalî diyarî rêbaza azadî û rizgariya 
Kurdistanê kiribûn. Piştî serkut û qirkirina 
vê şoreşa bi hevkariya Turkiyê û îranê, 
bêtirî 165 gundên vê deverê di nav axa 
îran û Turkiyê de bi tevahî hatin 
kavilkirin û ji nav çûn û nêzîk 200 
malbatên Kurd ên Makûyê ji bajarê 
Qezvîna îranê re hatin dûrxistin, 
sirgûnkirin. Di dema Şoreşa Agirî de û 
piştî serkutkirina vê şoreşê, çiyayê 
Agiriyê biçûk li hember çend sed metr 


erdî li herêma Sêroyê, di navbera van du 
rejîman hate guhertin. Serbarê vana 
hemûyan, serpêhatiya parçekirina 
Kurdistanê bi du parçeyan bo cara 
yekemîn di deşta Çaldirana Makûyê, hêj 
di lavik û kilamên jin û mêrên vê navçeyî 
de, xem û kula giran a parvekirina axa 
Kurdistanê ye. Ji ber vê sedemê xelkê 
Kurd yê vê herêmê di destpêka şoreşa 
Gelên îranê wekî her derekî Kurdistanê ji 
bo parastin û berevanî ji armancên 
neteweya Kurd amade bûn. Lewra her di 
rojên destpêka şoreşê de bi sedan 
ciwanên vê devera Kurdistana Rojhilat ji 
bo bidestxistina maf û azadiyên berheq û 
demokratîk ên ge|ê Kurd tevlî refên 
Pêşmergeyên PDK îranê bûn. Roja 14'ê 
Xezelverê sala 1360'an a Rojî(6'ê Ciriya 
Pêşîn a sala 1981)'an, hêzên Sipaha 
Pasdaran a Komara Îslamî a îranê 
êrîşeke berfireh kirin ser gundên bajarê 
Makûyê û cuda ji wêran û xirakirina 
dehan xanî û malên gundiyên deverê û 
kuştina xelkê sivîl, gundê Yarmîqa Jêrîn 
bi tevahî şewitandin. Piştî agirberdana 
gund, sedan ser ji ajel û heywanên xelkê 
vî gundê ji nav birin. Herwiha du kes bi 
navên: Îsmayîl Ramî û Hesen 
Direxşanî kuştin û jinek bi navê Besê 
Şehnazî bi xurtî birîndar bû û xelkê din 
ên vî gundî neçar man cî û warê xwe 
biterikînin. Hevdem tevî vê êrîşa 
Pasdarên Xomeynî çendîn xaniyên gundê 
Xermanê bi destê wan xirab bûn ku 
tenê tawana xelkê vî gundî piştevanî ji 
armanc û mafên neteweyî bi rêberiya 
PDK îranê û xwedîkirina Pêşmergeyan 
bû. Hemû ev bûyer di çarçoveya fermana 
cîhada Xomeynî li dijî xelkê Kurdistanê 
bûn, fetwa û fermanek nemirovane ku 
heya îro jî her didome û her rojê jiyana 
çend welatiyên Kurd distîne. 

Rejîma cinayet û gemar a Komara 
Îslamî wisa difikire ku bi kuştin, îdam, 
îşkence, dûrxistin, kavilkirin û wd...ya 
Kurdan û cî warê wan, dê bikare 
neteweya Kurd neçar bike dest ji bizav û 
xebatê berdin, lê cinayetên han û heta 
terorkirina rêberên mezin û navdar 
xebata azadîxwziya Kurd li Kurdistana 
îranê wek Pêşewa Qazî Mihemed, Dr. 
Qasimlo, Dr. Şerefkendî û wd... nekarî 
Kurdan rastî têkçûnê bîne û wan di 
rêbaza bidestxistina maf û azadiyên 
neteweyî dilsar bike. Belkî ev hemû 
serkut, qirkirin û zordarî pêvajoya 
serhildan û nîşandana nerazîbûna xelkê 
Kurd û domandina rêya rêberên şehîd 
germ û gurr û mikumtir kiriye û bêguman 
ev xebate heya roja serbestiyê dê her 
bidome. 

Di 26'mîn salvegera cinayeta 
agirberdan û kavilkirina gundê Yarmiqa 
Jêrîn a ser bi bajarê Makûyê, em tevî 
mehkûmkirina wê cinayeta hov, şehîd û 

Çalakiyên Rêzgirtin Ji 15’hemîn Salvegera 
Şehîdkirina Dr. Şerefkendî Û Hevalên Wî 


Li Hundirê Welaî 15’hemîn Salvegera Şehîdên 
Mîkonosê Hate Bibîranîn 


Xelkê gund û bajarên cur bi cur ên 
Kurdistana îranê bi boneya 15'hemîn 
salvegera terorkirina Dr. Sadiq Şerefkendî û 
hevalên wî, li ser bangewaza Komîsyona 
Rêxistina Nepenî ya PDK îranê, serdana 
malbatên şehîdan û mezarên pîroz yên 
şehîdan kirin. 

Herwiha bi vê boneyê li piraniya gund û 
bajarê Kurdistanê de çalakiyên bibîranînê di 
astekî berfireh de hatin lidarxistin. 

Bi Beşdariya Sedan Kes Ji Akinciyên Ewropa Û Nûnerên Partî Û Rêxistinên 
Kurdistanî Û Îranî 



Li Goristana Pîrlaşêzê 15’hemîn Salvegera 



Şehîdên Mîkonosê Hate Bibîranîn 


Bi sedan kes ji Kurdên akincî ên Ewropa 
bi beşdariyeke berçav, şehîdên Mîkonosê 
hatin bibîranîn. Roja yej<şem, 16.09.2007'an, 
endam û alîgirên PDK îranê ji çend welatên 
Ewropayî ve ji bo beşdarîkirin di wê rê û 
resmê de civiyan. Di wê rê û resmê de ku 
birêz Xusro Ebdulahî, berpirsê Pêwendiyên 
Navneteweyî ên Partiyê ve dest pê kir, birêz 
Hesen Şerefî Cîgirê Sekreterê Giştî yê PDK 
îranê di gotarekê de, tevî bibîranîna goriyên 
terora Komara Îslamî a îranê, beşdariya Kurd 
û Îranî û biyaniyan di vê rê û resmê de ji 
aliyekê nîşaneya derbirîna bêzariyê ji 
terorîzma Komara Îslamî û mehkûmkirina 
teror û terorîzmê û ji aliyeke din ve nîşaneya 
rêzgirtin û emegdarî bi rêbaza rêberên şehîd 
hesiband. Rêzdar Hesen Şerefî di doma 
axavtina xwe de tevî baskirin ji 
taybetmendiyên Dr. Şerefkendî^ sedemên 
terorkirina wî ji aliyê Komara Îslamî anîn 
berbas. Di beşeke din a axavtinên xwe de 
birêz Şerefî tevî dubarekirina siyaset û 


pirensîpên neteweyî û demokratîk ên PDK 
îranê, di wê rojê de daxwaz ji xelkê 
Kurdistanê kir ku di pêxema gihîştin bi 
armancên rêberên şehîd de, beşdariyeke 
çalaktir di xebata neteweyî a gelê Kurd de 
bikin. 

Di rê û resma han de Pirofesor Dr. 
Kendal Nezan Serokê Enistîtuya Kurd ya 
Parîsê, nûnerê Rêxistina Bijîşkên Bêsînor, 
nûnerê Hikûmeta Herêma Kurdistanê, nûnerê 
Rêxistina Çirîkên Fedayî(Piranî), nûnerên partî 
û rêxistinên din ên Kurdistanî peyam û gotar 
xwendin. 

Hêjayî gotinê ye ku hejmarek berfireh ji 
endam û alîgirên PDK îranê ji gellek welatên 
Ewropayê tevlî rê û resma bibîranîna han bûn 
û soz û peyama xwe tevî şehîdên Mîkonosê 
nû kirin. 


Li Stokholmê 15’hemîn 
Salvegera Şehîdên Mîkonosê 
Hate Bibîranîn 


omîteya PDK îranê bi alîkariya 

K Yekîtiya Jinên Demokrat ên Kurdistana 
îranê, rê û rema 15'hemîn salroja 


şehîdkirina Dr. Sadiq Şerefkendî û hevalên wî li 
bajarê Stokholm a Swêdê bi beşdariya nêzîk 300 
kesan hate lidarxistin. 


Roja şemî, 15.09.2007'an, rê û resma 
15'hemîn salvegera terorkirina nemirovane a Dr. 
Sadiq Şerefkendî Sekreterê Giştî yê PDK îranê, 
kekê Fetah Ebdulî, endamê Komîteya Navendî û 
nûnerê wê demê yê partiyê li derveyî welat, 
Flumayûn Erdelan, berpirsê Komîteya PDK îranê 
li Almaniyayê û Nûrî Dêhkurdî, dostê partiyê li 
bajarê Stokholmê hate lidarxistin. Destpêka 
bernameyê bi ragirtina deqîqeyekê bêdengî bona 
rêzgirtin ji canê paqij yê şehîdan dest pê kir, 
piştre ji aliyê rêveberê bernameyê Aso Seyad 
çend beş ji gotinêp Dr. Sadiq hate xwendin. 
Piştre ji aliyê YCDK îranê ve kurteşanoyek ji aliyê 
Cernal Qeytulî û sirûdek di bin navê 
Berxwdan ji amadekirina Aram Ebdulayî hate 
pêşkêşkirin. 

Di doma rê û resmê de çendîn partî û 
kesayetiyên siyasî gotar û peyam xwendin ku bi 
vî awayî bûn: 

1- Peyama Komîteya Swêdê a PDK îranê ji 
aliyê Qasim Qehremanî 

2- Peyama Komîteya Alîkariya Flêzên Siyasî 
ên Kurd û Kurdistanî ji aliyê Elî Zendî 

3- Peyama Kongireya Neteweyên îrana 
Federal, tayê Stokholmê ji aliyê Mihemed 
Zeynedîn 

4- Pêşkêşkirina gotarekê li ser rola Dr. 
Şerefkendî di PDK îranê de ji aliyê rêzdar 
Babaelî Mêhrperwer ve 

5- Peyama Yekîtiya Jinên Demokrat ên 
Kurdistana îranê ji aliyê Xatûna Mestûre Sultanî 

6- Pêşkêşkirina gotarekê di bin navê 
raman siyasî û cîhanbîniya Dr. Sadiq de, ji 
aliyê Kemal Mecîdpûr, çalakê siyasî 

7- Peyama Federasyona Komeleyên 
Kurdistanî li Swêdê ji aliyê Selam Cizîrî 

8- Pêşkêşkirina gotarekê di bin navê 
serxwebûna siyasî ya Şehîd Dr. Seîd de, ji 
aliyê Ebdulriza ^ Kerîmî, Ravêjkarê Komîteya 
Navendî ya PDK îranê 

Di wê rê û resmê de ev peyamane jî 
gihîştibûn: 

1. Komîteya Pêşmergeyên Dêrîn ên 
Kurdistanê, tayê derve 

2. Peyama Herêma 3 a Federasyona 
Komeleyên Kurdistanî 

3. Peyama Partiya Demokrat a Kurdistan - 
Bakur, tayê Swêdê 

Di beşa dawî a wê rê û resmê de, ji aliyê 
Mistefa Zareî bi nûneriya Komîteya Swêdê a 
PDK îranê ve, destegulek emegdarî û wefadariyê 
ji xûşka Cemîle Hesenxalî, keseke nêzîk 
malbata Dr. Sadiq Şerefkendî re hate 
pêşkêşkirin. 

Her wiha destegulek bi nîşana qedirzanînê ji 
kekê Mutelib weke hevşagirdê Dr. Seîd hate 
pêşkêşkirin. 

Selam Cizîrî helbetsek ku ji bo Dr. Seîd 
nivîsandibû, xwend. Piştre Qemer Xusrewî û 
Şahîn du sirûd pêşkêş kirin. Rê û resma rêzgirtin 
ji bibîranîna şehîdên terora Mîkonsonê, li 
Stokholmê bi xwendina sirûda Ey Şehîdan dawî 
pê hat 

Rapora: Komîteya Swêdê a PDK îranê 

Daristanên Çend Bajarên Kurdistana 
îranê Hatin Şewitandin 


Li Navenda 3 Ya Kurdistanê 
15 5 hemîn Salvegera 
Terorkirina Dr. Şerefkendî Û 


Heyamek dibe ku agir ji daristanên 
çend bajarên Kurdistana îranê tê 
berdan û xwezaya bedew û deiai ya 
Kurdistanê tê jinavbirin. Hate^ eşkerekin 
ku hêzên ser bi Komara Îsiamî agin 
berdidin daristanên Kurdistanê. Li jê 
em dê nûçeyên herî nêzîk bixin pêşben 
we xwendevanên hêja: 

Hêzên Rejîmê Agir Berdane 
Daristanên Hewramanê 

Navenda Nûçeyan ya PDK îranê da 
zanîn ku heyamekê berî niha du kes ji 
kirêgirtiyên rejîmê agir berdane daristanên 
devera bajarê Pawe û devera Hewramanê. 

Li gor gotinên şahîdên amade di vê 
bûyerê de, daristanên Hewramanê, 
rasterast ji aliyê kirêgirtiyên rejîmê ve hatin 
şewitandin. 

Piştî ku çend caran daristanên han 
hatin şewitandin û xelk li dû rêveberên vê 
kiryarê digeriyan, eşkere bû ku 2 kes ji 
kirêgirtiyên Ewlekariya Komara Îslamî ku 
otombêleke sipî hebûn, agir berdane 
daristanên Pawe û Hewramanê. Xelkê 
kesên han di dema agirberdana daristanan 
dîtine. 

Hêjayî gotinê ye ku seba şewitîna 
daristanên Hewramanê, gellek cotkar û 
pezdarên vê deverê tûşî zirar û ziyanên 
giran hatine û ekosîstema vê deverê jî rastî 
zaf ziyan û xisarên berfireh hatiye. 



Wêne: Agirberdana daristanên bajarê Pawe ji 
aliyê hêzên Komara Islamîya Iranê ve 


Daristanên Dizlê Jî Hatin Şewitandin 

Herwiha hejmarek ji kirêgirtiyên rejîmê 
hefîteya derbasnûyî, agir berdan daristanên 
çiyayên pişt gndê Dizlê ser bi bajarê 
Merîwanê. 

Piştî agedarbûn ji vê kiryarê, xelkê 
hewlên xwe bona destpêkirina agir dan, lê 
Besîciyên rejîmê ji bo berlêgirtin ji 
vemirandina agirê han, rêya wî karî ji xelkê 
girtin û pevçûn derdket holê. Hêjayî gotinê 
ye xelkê gundê Dizlê bê guhdan bi 
gefxwerinên kirêgirtiyên rejîmê û piştî 
pevçûna bi wan re , agirê ku li daristanên 
gundê Dizlê hatibû berdan, temirandin. 

Hêjayê gotinê ye ku di çend rojên borî 
de daristanên derdora bajarê Ciwanroyê û 
daristanên çend bajarên din yên Kurdistanê 
jî hatine şewitandin. 


Hevalên Wî Hate Bibîranîn 



Roja duşem, 17.09.2007'an, bi boneya 
15'hemîn salvegera terora li dijî Dr. Sadiq 
Şerefkendî û hevalên wî ji aliyê Komara 
Islamî ve, civîneke bibîranînê li Navenda 3 
ya Kurdistanê bi beşdariya berpirsyarên 
Navenda 3 ya Kurdistanê û Kadro, 
Pêşmerge û malbatên wê Navendê hate 
lidarxistin. 

Di vê civîna bibîranînê de, hevalên 
Qasim Keleşî, Sidîq Derwîşî û Kemal 
Xizrî li ser kesayetî û taybetmendjyên Dr. 
Şerefkendî û rol girîng a wî di PDK îranê de 
gotar pêşkêş kirin. 

Piştre çend sirûd, pexşan û helbestên 
taybet bi vê boneyê hatin xwendin. 

Di beşa dawî a civîna bibîranîna 
15'hemîn salroja terorkirina Dr. Sadiq 
Şerefkendî û hevalên wî de, li Navenda 3 
ya Kurdistanê 34 berg ji pirtûka Albuma 
Şehîdan pêşkêşî 34 malbatên Şehîdên 
serbilind ên rêya azadiyê hatin kirin. 


Iranê Sînorên Xwe Li Ser 
Herêma Kurdistanê Girtin 

Rapor/ Azad Kurdî 


R oja duşem, 24jê îlona 2007'an, 
Komara Îslamî a îranê bi awayekî 
fermî 5 sînorên xwe ên bazirganiyê 

bi Herêma Kurdistana îraqê re girtin. 

Ev kiryara rejîma Îslamî a îranê ji bo 
nerazîbûn li hember girtina kesekî Îranî bi 
navê Mehmûd Ferhadî derket holê ku 
roja pêncşem, 20.09.2007'an, li Hotel Palas 
a Silêmaniyê ji aliyê hêzên Amerîkî ve hate 
girtin. 

Arteşa Amerîkayiyan da zanîn ku 
Mehmûd Ferhadî yek ji endam û 
berpirsiyarên bilind yê Sipaha Quds di îraqê 
de ye ku bi dizî ve û ji rêya ne qanûnî 
bombeyên xurt û bixeter ku li ser rêyan tê 
bikaranîn, tîne îraqê û her wiha terorîst û 
hêzên tundrew ên biyanî perwerde dike û ji 
îraqê re dişîne. 

Rayedarên Komara Îslamî dibêjin ku 
Ferhadî Ravêjkarê Bazirganiyê yê Parêzgarê 
Kirmaşanê ye û her wiha berpirsiyarê 
ticareta sînorî ya Parêzgariya Kirmaşanê ye 
ku ev îdeaya berevajî gotin û helwesta 
Amerîkayiyan li ser vî kesî diselimîne. 


Di daxuyaniya piştî girtina Ferhadî li 
Silêmaniyê, Pentagonê diyar kir ku kesê 
girtî heftemîn berpirsiyarê bilind yê hêza 
Qudsê ye ku li îraqê hatiye girtin. Her wek 
tê zanîn di meha yekem a sala 2007'an de, 
hêzên Amerîkayî li bajarê Hewlêrê jî avêtin 
ser navendeke sîxor û ajanê a Komara 
Îslamî a îranê û 5 kes girtin ku heya niha jî 
di destê hêzên Amerîkayî de ne. 

Gellek karnasên aborî û siyasetvan li 
ser vê baweriyê ne ku daxistina sînorên 
Helebçe, Xaneqîn, Başmax, Pêncvîn^û Hacî 
Omeranê ji aliyê Komara Îslamî a îranê li 
ser Herêma Kurdistanê dorpêçkirina aborî 
yên xurt pêk bîne. Girtina sînoran bi 
Herêma Kurdistanê re çiqas ziyan û zextê 
bîne ser Hikûmeta Herêma Kurdistanê, bi 
wê radeyê jî ziyan û zirarê dide şirket û 
kompaniyên îranê ku bi Herêma Kurdistanê 
re alvêr û dan û standinê dikin. 

Tê gotin nêzîk 120 şîrketên mezin yên 
Îranî li Kurdistanê dixebitin ku piraniya wan 
di warê xanîçêkirinê de kar dikin. Piraniya 
şîrketên Îranî ser bi hêzên Ewlekarî, Sipaha 
Pasdaran û saziyên din ên dewletî ên îranê 
ne, lê ji ber hevtixûbbûna 4 parêzgehên 
Kurdistana îranê tevî Herêma Kurdistanê 


alvêr û kirîn û firotineke berfireh bi 
Kurdistana îraqê re di navbera her du 
aliyan de heye ku bêguman girtina sînoran 
zextê dixe ser her du beşên Kurdistanê. 

Li pişt perdê vê kiryara Komara Îslamî 
a îranê, gellek armanc û meremên taybetî 
ên din veşartî ne. Ji aliyekê dewleta îranê 
bi vî karî dixwaze baykot û tengasiyên 
zêdetir bixer ser Hikûmeta Herêma 
Kurdistanê û hikûmeta Kurdî jar û lawaz 
bike. Ji aliyê din Hikûmeta Kurdistanê û 
Amerîkayê berde hev û alozî û nakokiyan di 
navbera wan de çê bike. Her wiha îranê bi 
vî karî dixwaze zext û givaşê bîne ser partî 
û rêxistinên azadîxwaz ên Kurdistana îranê 
ku li Kurdistana Başûr niştecih in. 

Hêjayî gotinê ye ku hêzên Sipaha 
Qudsê yên ser bi Sipaha Pasdaran a 
Komara Îslamî bi destavêtin di nav kar û 
barên hundirê îraqê weke şandina çek, sîla 
û bombeyan ji terrorîst û neyarên Hikûmeta 
îraqê re, piştevanî û perwerdekirina 
terorîstan û hatin bo nava axa îraqê û wd... 
berdewam ji aliyê Amerîkayiyan tê 
rexnekirin. Amerîkayiyan bi dehan caran bi 
belge û dukomentan xebat û çalakiyên 
Sipaha Quds li îraqê kifş û eşkere kirine û 
pirr caran jî hişyarî dane rayedarên îranê. 
Mehmûd Ferhadî yek ji berpirsiyarên hêza 
Qudsê ye û girtina wî^ di çarçoveya 
çalakiyên vê hêza têkder di îraqê de ye. 

Hevpeyvîn Bi Xatûna Kejal Hacîebasî, Hevjîna Şehîd Fetah Ebdulî Re 


Hevpeyvîn: Rehîm Reşîdî 
Wergerandin/ Omîd Esxeran 

atûna Kejal, em spasiya we 
dikin bona beşdarîkirin di vê 
hevpeyvînê de. 

Ez jî spasiya we dikim bona vê çendê ku we 
derfet da min ku li ser bûyera Mîkonosê 
biaxivim. 

Bila em ji vê pirsiyarê ve dest pê bikin 
ku gelo nûçeya şehîdbûna Dr. Şerefkendî û 
hevalên wî çawa gihîşte we? 

Panzdeh salan berî niha di roja 

26.06.1371(17.09.1992)'an, demjimêr ll'ê 
şevê, dengê telefonê ez ji xewê şiyar kirim. Ez 
recifîm, kêmtir ji deqîqeyekê hemû ew bîranînên 
tal û nexweş ku jiyanekê dihejîne, ji ber çavên 
min de derbas bûn. Tu bêjî eva neqewimî be ku 
ez hertim jê ditirsiyam? Çunku hevjînê min di 
seferê de bû, seferek ku gellek caran bê vê 
çendê ku min karîna eşkerekirina vê hebe, min 
jê ve bû ku dê bêvegerîn be. Mixabin her eva bû 
ku ji mêj ve bû 
ez jê 

ditirsiyam. 

Li 

sirgûnê, li 
xerîbiyê, dûr ji 
malbat û kes û 
karan, di nav 
dilê welatekê 
de ku 

tewr(heta) min 
zimanê wê jî 
fam nedikir, bi 
xwe û zarokekî 
5 salî, ji nişkî 
ve kela 

xweziyên min 
herifî û min 
xwe tenê dît. 

Me ku hetanî 
duh di bin 
sîbera wî de 
hest bi taliya 
jiyanê nedikir 
û min jê ve bû 
ez jina herî 
bextewer im, 
di demeke kurt 
de em 

bêderfet man 

û tarîtî bi ser jiyana me de zal bû. 

Ew telefona biyom hilgirê wê peyamê bû "di 
zûtirîn dem de, xwe bigehîne defterê, kes 
namaye". Derfeta axavtinê tune bû, kî nemaye? 
Çi qewimî ye? Li kuderê? Çawa? Kengî? Tu kesek 
nebû ku bersiva pirsiyarên min bide. Telefon qut 
bû, tenê li ber serê xweştiviyê xwe ku di xewa 
kûr a zarokiyê de bû, ez dilerizîm û min rondik 
dibarandin, rabe zarokê min ê xweştivî, rabe 
xweştiviyê min, divêt em herin, dibêjin.... dibêjin 
ku babê te birîndar bûye!!! 

Kurê min fam nekir ku ez çi dibêjim, çima 
nîvşev ji xewê rabe û here ciheke din, nedizanî 
ku ji bo çi dayîka wî hêsiran dibarîne û dil bi xem 
e? Wî ku heya wê demê dayîka xwe bi vî awayî 
nedîtibû, mat û heyrî mabû, hest bi pêşroja 
jiyanê nedikir, hay ji vê xema giran nebû ku 
çend biêşe û tu caran ew birîne çê nabe. Bi her 
awayekê be min têgihîjand ku çi qewimî ye, her 
di wê demê de min hewl dida ku biwêrek bim, 
qurs û qahîm bim, dilxweşiyê bidmê, wî 
biparêzim, jê re bibêjim ku tu caran ez wî bi tenê 


nahêlim, bêjmê ku ew tenê zarokekî bê bab ê 
Kurd nine, bi hezaran wekî wî ji tama jiyanê tevî 
babên xwe bêpar in, bes nine ku wî şansê vê 
çendê hebû ku li cihekê dijiya ku jiyan bê mana 
nine, lê bi hezaran zarokên weke wî hene ku ji 
derfet û şansê han bêpar in. Çûm bo defterê û 
bi tevahî ji wî bûyera dilêşîn digihîştim. 

Gelo kengî we kekê Fetah Ebdulî nasî 
û li kuderê we jiyana hevbeş pêk anî? 

Min şehîd Fetah li serdemê nûciwaniyê ve 
dinasî, piştre jî li dema xortîtiyê de, ji ber ku di 
xwendingehê de gellek zîrek bû û her wiha di 
têkilî tevî genc û ciwanên tax de, weke kesekî 
serbixwe hatibû nasîn. Min jî wê demê tenê ji 
ber nav û bejnê ew dinasî, piştre ji ber xebata 
min di şaneyeke partiyê de ku ji aliyê rejîmê ve 
hate eşkerekirin, ez neçar mam bajar bi cî 
bihêlim û herim çiya, ligel Fetah nasiyar bûm ku 
ew jî hatibû nava refên PDK îranê, di warê fikrî 
ve ez gellek nêzî Fetah bûm û bas û nîqaş tevî 
wî ku mirovekî rewşenbîr bû, pir xweş û hêsan 


bû. Xalên me ên hevbeş gellek bûn, me ji hev 
fam dikir, mirovekî gellek vekirî bû, baweriyeke 
zaf bi wekheviya jin û mêran hebû, ji hev 
famkirina han hêd hêdî warê ji hev hezkirinê di 
nav me de bihêz kir, me soz da hev ku jiyana 
hevbeş pêk bînin, di bihara sala 1364(1985)'an 
de, em bûne dezgîran û her di 3'ê Befranbara wê 
salê de, piştî bidawî hatina kongireya 7'em a 
partiyê li Gewredê a Kurdistana Başûr, me 
govend lidarxist û em zewicîn. 

Dikarî ji me re qala hinek 
taybetmendiyên kekê Fetah Ebdulî di 
birêvebirina kar û barên partiyê de, bikî? 

Şehîd Fetah ew xortê Kurd bû ku bi xwe, 
xwe pêgihandibû, kurek ku ji malbateke cotkar 
de mezin bibû, lê ji ber hişyarî û kêrhatîbûnek 
ku wî hebû, di demeke kurt de karî pileyên herî 
bilind ên rêxistinî derbas bike û berpirsiyariyên 
girîng li stû bigire. 

Fetah kesek bû ku baweriyeke kûr bi fêrbûn 
û xwepêgihandinê hebû, bawerî bi diyalogê 


hebû, alîgirê mentiqê bû, kesek bû ku bê 
lêfikirîn tu caran biryar nedigirt. Tevî hevalên 
xwe dişêwirî, baweriyeke berfireh bi kar û 
şêwirîna bikom hebû, di biryardanê de lezgîn 
nebû, biryar biryara bikom bû, di dema 
tengaaiyê de liserxwe bû, hêdî û hêmin, lê micid 
bû, ji derbirîna bîr û rayên xwe tu tirsek nebû, 
pişta biryarên xwe digirt, heke biryarên han 
metirsî jî heban. Fetah hogirê xwendinnê bû, ji 
hemû derfetekê bona perwerdebûna xwe û 
jordebirina pileya zaniyariyên xwe mifah 
distand, ligel hemû destkutiyek ku em li çiya tevî 
wê berbirû bûn, Fetah hewl dida ku ji xwendin û 
haydarbûn ji bûyer û nûçeyên herêm û cîhanê bi 
cî nemîne. Heke hewce ba bi belgeyan diaxivî, 
cehd dikir ku hemû aliyan dahûrîne, bê vekolîn û 
bê belgeyên rastî û kemilî biryara yekcarî 
nedigirt û kes tawanbar nedikir. 

Alîgirê rastîn ê hizra ciwan û jinan bû, heke 
seh kiriba ku yekê karîna geşekirinê heye, dikare 
xwe pêbigihîne û li pêşerojê dê qazanc bo 
tevger û partiyê hebe, pişta wî/ê digirt û 

hevkariya wî/ê 
dikir. Her çend ku 
temenê Fetah 
kêm bû, lê her bi 
wî temenê kêm di 
nava dilê pîr û 
ciwanan û gişt 
aliyekê de ciyê 
xwe vekiribû, 
Fetah kêm diaxivî, 
lê heke hewce ba 
hemû derfeta xwe 
ji bo rohnkirin û 
bersivandina 
pirsiyaran terxan 
dikir. Wî karî di 
demeke kurt de 
bibe ciyê baweriya 
gişt wan xelkên ku 
di deverên bin 
berpirsiyariya wî 
de dijiyan û bibû 
peyva ser zimanê 
xelkê. 

Fetah 

demnas bû, ji bo 
wî dem pir 
pûtedar bû, dem ji 
dest nedida, tim 
hewl dida ku xwe 

hîn bike, ligel vê çendê ku ew tewaya rojê mijûlî 
encamdana kar û barên partiyê, hevdîtin, 
seferkirin û û cîbîcîkirina erkan bû, dema ku 
dihat bo malê, 2 heya 3 demjimêran mijûlî 
fêrbûna zimanê Fransayî û şopandina nûçeyên bi 
zimanê Fransayî bû. 

Heke demjimêr l'ê nîvşe jî vegeriyaba malê, 
diviya ew 2 heya 3 demjimêrên ku wî ji bo 
fêrbûna ziman terxan kiribû, biencam gihandiba. 
Her ew xwemandîkirine bû ku wî karî li heyama 
kêmtir ji 6 mehan bikare bi zimanê Fransayî 
biaxive û di kom û civatan de bê wergêr bikare 
beşdariyê bike. 

Fetah li wê heyama kurt li derveyî welat jî 
bi dostên partiyê, çi Kurd, çi Îranî û çi biyaniyanî 
re nîşan da ku mirovekî xwedî şiyan û karîn e, bi 
fikr û afirîner e, wî nîşan da ku guhdarê gişt 
pêşniyar û rexneyên hemû aliyekê ye, lê wî eva jî 
dizanî ku bê hevkariya bikom serkevtin bidestve 
nahê. Fetah gellek bi zûyî taybetmendî û karînên 
xwe derxist û ciyê xwe di nav kom û civatan de 
vekir. 

Caneke nû da rêxistina partiyê li derveyî 
welat, karê bi komel û berpirsiyariyên giştî kire 
şêwaza(modela) xebata partiyê, buhadan bi 
ciwanan kire BAW, bîr û ra diguherîn, berpirsekî 
jêhat û her di wê demê de jî afirîner bû. 
Wazwazîtî nedikir, tevî hevalên xwe rast û dirust 
bû. Tu tiştek ji bo wî jordetir ji qazanc û 
berjewendiyên partiyê nebû, lewra rêberên şehîd 
çi Dr. Qasimlo ku wê demê Fetaf di hundirê 
Kurdistanê de berpirs bû û çi di dema sekreteriya 
Dr. Seîd de ku Fetah berpirsê partiyê li derveyî 
welat bû, bawerî û hitbareke zaf pê hebûn, destê 
wî di biryardanê de vekirî hêlabûn. 

Kekê Seîd şevek berî wê sefera bêvegeriyan 
di nav komek ji hevalên xwe de got: " Divêt em 
bi hemû karîna xwe Fetah biparêzin, çunku ew 
kesekî ciyê bawerî û hitbara gel û partiyê ye, dê 
bibe kesek ku di pêşerojê de karîna tejîkirina 
valahiyên gellek mezin hebe". 

Fetah tu demekê bi pêregotinan jixwe razî 
nedibû, roj li pey rojê hewl dida ku berbi pêşve 
biçe û ji bîr, hiz û rabûn û rûniştinên neteweyên 
pêşkevtî têbigihîje û ligel zirûfa Kurd binirxîne. 

Gelo taybetmendiyên şehîd Fetah di 
jiyana civakî de çi bûn? 

Fetah çiqas ku di jiyana siyasî de serkevtî 
bû, her bi wî qasî jî di jiyana civakî de serkevtî 
bû, dujminê mirovkuj derfet jê re neda ku baştir 
were nasîn, lê di wê dema kurt de jî nêrîn û 
ramanên xwe nîşan da. 

Fetah pêşengû rêveker bû, bo mînak di yek 
ji nivîsarên xwe li deftera serpêhatiyên xwe de 
ku ji wî bi cî maye, hesta paqij a xwe li ser min 
weke jinekê gellek bi ronî û bedewî xuya kiriye, 
ji ber ku nivîsara han dirêj e û di vê hevpeyvînê 
de cî nagire, ez li wir nikarim qala wê bikim. 

Fetah bawerî bi bike û neke tune bû, heke 
bi xwe bawerî bi tiştekê heba, dikir û ji vê çendê 
ku li pişt serê wî dê çi bibêjin, tu tirsek nebû, wî 
digot: "Divêt em guherînê bi ser wê civakê de 
bînin, heke em ji xwe ve û bixwe dest pê nekin, 
kes li ciyê me nake". Ji bo Fetah gellek asayî bû 
ku hevjîna wî piştî jiyana hevbeş jî her tevî 
Pêşmergeyan di binkeyên partiyê de ligel 
hevalên xwe de bimîne û tevî wan bas û nîqaşan 
bike û li ser sifreyekê rabe û rûnê. Ji bo Fetah 
asayî bû ku jin bi dilxwaziya xwe ji xwe re heval 
û hevjînan hilbijêre. Fetah li dijî ew kevneşopa 
parvemayî a civakê bû ku mêr mafê vê çendê 
hebe ku çend jinan ji xwe re bixwaze. Di bîra 
min de ye ku carekê Pêşmergeyeke bi nav û 
deng ku xwediyê jinek û çend zarokan bû, 
dixwest ku jineke din bi ser jina xwe a yekem de 
bîne, Fetah ku hay ji vê çendê bû, ew hevalê 
Pêşmerge gazî kir û gellek bi rohnî jêre got ku 
heke kiryareke wiha bike, bê yek û du her çend 
ku qehreman, bimfah û hizbiyeke pak be, di nav 
refên partiyê de tu cihek nabe û dê were 
derêxistin û bi belgeyan gihande qîmê(qenaet) 
ku ji ber kesayetiya wî Pêşmergeyî nine, belku 
ew weke berpirsekî partiyê divêt pirensîpa han 
biparêze. 

Fleke we Fetah bidîta, we jêve dibû ku 
mirovekî xwerazî ye, çunku di jiyana xelkê de 
maytêkirin nedikir û li ser xelk dawerî nedikir, 
heke kesek nenasîba, gellek bi wî/ê re nediaxivî, 
lê heke nasîneke kêm jî li ser kesekê/î heba, 
Fetah hemû tiştek dixist qeraxê û dibû dost û 
hevalekî dilsoz ê wî/ê kesî/ê, alîgirê xelkê xizan û 
destkurt bû, piştevanê jina jêqewimî û ciwanê 
bêderfet bû, mirovdost bi wateya peyvê bû, 
kesekî nexwerazî û mirovhez bû. 

Bêşik we Dr. Şerefkendî ji nêzîk ve 
dîtiye û tevî beşek ji nihêrînên wî li derheq 
mijarên cur bi cur bi taybet pirsgirêka jin 
nasyar bûn, dikarî di vê derheqê de 
agahiyan bidî me? 


Mixabin ji bilî wê dema ku ez li Deftera 
Parîsê bûm û ew sekreterê partiyê bû, ez ji nêzîk 
ve tevî Dr. Şerefkendî nexebitîme, lê di wê dema 
kurt de min du nimûne jê dîtin, ji bo min bes bû 
ku ji nêrîna Dr. Seîd derheq pirsgirêka jinan 
haydar bim. Berî diyarîkirina şehîd Fetah ji bo 
berpirsê partiyê li derveyî welat, ji aliyê rêberiyê 
ve biryar hatibû dan ku kesanek ji bo vê 
berpirsiyariyê werin diyarîkirin ku selt(bêjin) bin. 
Di rûniştinekê de ku di navbera min û şehîd 
Fetah û Dr. Seîd de hebû, Dr. Seîd got: "A///7 jt 
ber Fetah nine ku kadroyekî jêhatî ê partiyê ye, 
beiku Kejai jî ku Kadroyeke partiyê ye, dê h 
pêşerojê ii derveyî weiat ji bo çaiaktirkirina 
pêwendiyên me tevî cîhana derve bi mifah be, 
iewra min hûn pêşniyar kirind '. 

Mînaka duyem eva bû ku salek ji hatina 
min bo Ewropayê derbas bibû, PDK îranê 9'emîn 
kongireya xwe lidar xist, li gor usûlên partiyê 
gerek Fetah weke endamê Komîteya Navendî 
vegeriyaba Kurdistanê, ez jî tevî wî hatim bo 
Kurdistanê, min Dr. Seîd dît, ji rewşa min pirsî ku 
gelo ez hînî ziman bûme yan na? Min gellek bi 
rohn û eşkereyî jê re got ku mixabin min derfet 
nebûye, şehîd Fetah weke berpirsê defterê 
naxwaze li ser xerca xwendina ziman îsrarê bike, 
ji ber ku nekeve ber gazin û lomeyan û ji 
kesayetiya wî kêm bibe, her li wê demê Dr. Seîd 
biryar da ku ligel vegerîna min divêt him derfet û 
him jî hewcehiyên madî jî ji bo min were 
terxankirin bona vê çendê ku ez hînî ziman bim. 
Dîsan dubare kir ku kiryara han bi qazancê 
partiyê ye û di pêşerojê de em dê bikarin bona 
encamghandina karên din ji hebûna jineke weke 
Kejalê mifahê bistînin. Çawa Dr. Seîd bername û 
gelale bona dana caneke teze bi organên din ên 
partiyê hebû, her bi vî awayî jî piroje bona 
çalaktirkirina xebat bona çareserkirina pirsgirêka 
jinan hebû. Şehîd Şerefkendî gellek micid û 
xwedî helwêst bû, tu tirsek ji vê çendê nebû ku 
piştevaniyê ji kesanekê/a bike ku ji bo pêşerojê 
bi mifah in û dê qazanc ji bo neteweya Kurd, bi 
taybet pirsgirêka jin hebin. 

Pêwendiyên we bi şehîd Humayon 
Erdelan re çawa bû? 

Min şehîd Flumayon her li Kurdistanê 
dinasî. Em tevî hev heval bûn, şehîd Humayon 
çend gerran endamê Komîteya Navendî a partiyê 
bû, gellek berpirsiyarî li stûyê wî bûn, di dema 
şehîdbûnê de berpirsê komîteya partiyê li 
Almaniyayê bû, şehîd Humayun û şehîd Fetah 
dema ku li Başûrê Kurdistanê jî bûn, gellek bi 
hev nêzîk bûn, her çend ku tu carekê li organekê 
bi hev re kar nekirine, lê qasê ku min ew dinasî 
xebatkarekî bi bîr û bawer û biemeg bû, 
baweriyeke kûr bi rêbaza neteweya xwe hebû, 
rast û dilpak bû, bi hetik bû, erkên xwe bi başî û 
ser û ber birêve dibirin, her çend ku mirovek bû 
ku kêm diaxavt, lê hemû demekê rûken bû, 
rihsivik, pak û bêgerd bû, asta zaniyariya wî li jor 
bû, têgihîştî bû, lê tu demekê qala xwe nedikir, 
hemû demekê ez bîr ji vê çendê dikim ku xedir ji 
şehîd Humayun hate kirin, çunku tevî kesanekê û 
li ciyekê hate şehîdkirin ku gellek bi kêmî qala wî 
tê kirin, riha wî şad û silav li canê wî ê paqij. 

Xatûna Kejel, her weke hûn dizanin 
Komara Îslmaî berevajî terorên xwe ên 
berê, di terora Mîkonosê de riswa bû, piştî 
derkirina biryara Mîkonosê hesta we çawa 
bû? 

Di rastî de divêt bibêjim piştî çend salan 
çavnihêrîkirinê, dema ku guh ji biryarek weke 
biryara Dadgeha Mîkonosê dibî, ku di wê biryarê 
de îfade bi dirustî û belengaziya neteweyekê û di 
heman demê de bêtawaniya xweştiviyê te tê 
kirin, tu seh dikî beşek ji wê birîna bikul û keser 
kêm bûye, hest dikî ew tiştên ku te qala wan 


kiriye û lişûn wan de mişextî yî, rast in û xelkê 
bawerî bi wan aniye, hest dikî ku hêj wijdana 
mirovahiyê zindî ye, guhdarek heye ku dengê 
belengaziya te dibihîse, seh dikî ku di cîhanekê 
de ku rastî dibin goriyê qazanc û berjewendiyan, 
hinek kes hene ku deng bi lêqewimiya te bidin. 
Lê her di wê demê de min bi xwe digot: "Kejal ji 
bo te çi guherî? Ew xweştiviyê ku xîmê koşka 
xweziyên we li ser bingeha evînê damezrandibû, 
tu caran venagere? Li hember te nerûniştiye ku ji 
te re bibêje: "te mêze kir ku ez li ser heq bûm, lê 
ew neheq? Tu çima sexera min dibî ku me hay ji 
xwe nine, te dît ku dujminê me hov û har e û bê 
sûç û tawanekê mirovan dikuje? Mixabin ew 
zindî nine hetanî ku weke hemû carên berê 
rûken ji min re bibêje ku dê vegere bo malê û 
zarokê xwe ê xweştivî hembêz bike û vê carê 
hewlê bide ku demeke zêdetir ji bo wî terxan 
bike û ligel wî be û şahidê mezinbûn û 
pêgihîştina wî be. 

Min gellek caran şehîd Fetah di xewn de 
dîtiye, çavên wî tejî rondik, daxwaza lêborînê 
dike, dema ku ji xew vediciniqîm, min xwezî dikir 
ku xewna han rast ba û min ji Fetah re bigota 
ku: "Ez şanaziyê pêve dikim, tu nigeranê Zagros 
nebe, niha mezin bûye û ciyê tu nigeraniyekê 
nine, bêjmê ez her ew kese me ku di nivîsarên 
xwe ên bi seh de, qala wê dikî û te hêvî bi min 
hebe, bêjmê ku min her dem hez jê kiriye û 
hetanî mirinê dê hez jê bikim. 

Niha zirûfa we piştî derbasbûna 15 
salan bi ser bûyera Mîkonosê de, çawa ye? 

Piştî şehîdbûna Fetah, guherîneke bingehîn 
di jiyana min de pêk hat, weke her kesekê ku li 
xerîbiyê dijî, gellek tiştên nexweş hatne ser rêya 
min. Piştî derbasbûna çar salan bi ser bûyera 
han, min biryar da ku jiyaneke nû dest pê bikim, 
lewra min tevî hevalekî xweştivî, kekê Ehmed 
Şêrbegî jiyana hevbeş pêk anî, niha li welatê 
Swîsê dijîm, berhema jiyana min ya vê carê 
keçeke rind a 3 salî ye ku guherîneke bingehîn di 
jiyana min de pêk aniye. Di warê jiyana siyasî ve 
jî ez girêdayî û endamê tu rêxistineke siyasî 
ninim, ez hez ji PDK îranê dikim û şanaziyê dikim 
ku rojek ji rojan ez endamê vê partiyê bûme û 
her wiha rûmetê bi derbasbûyiya xwe dikim, lê 
tevî wê najîm. Di heman demê de, heke di 
pêxema berjewendiya gelê Kurd de, tiştek ji 
destê min were, ez dê encam bidim. Di warê 
jiyana civakî ve, weke hemû kesekê/î ku ji 
xerîbiyê de jiyanê didomîne, min hewl daye ku 
xwe tevî zirûfa wî welatî biguncînim, min jî para 
xwe weke beşeke biçûk ji vê civakê mifah ji 
demê standiye. Min li gor karîna xwe dawî bi 
xwendin di warê kar û barên civakî de anî û niha 
weke çavdêrê kar û barên civakî di yek ji 
nexweşxaneyên bajarê Jinevê de, dixebitim. 

Gotin û nêrîna we a dawî ji bo 
xwendevan û malbatên şehîdan çi ye? 

Ez spasiya we û xwînerên we dikim. Silav û 
hurmetên bêdawî dişînim bo malbatên serbilind 
ên şehîdan, li hember riha paqij a şehîdên 
Kurdistanê de serî diçemînim, ez hêvîdar im dara 
xebat û tekoşîna gelê Kurd, ber bide. îro 
Kurdistan û herêma Rojhilata Navîn ku gelê Kurd 
jî yek ji fakteran e, di qonaxeke hesas de derbas 
dibe, rejîma terorîstperwer a Komara Îslamî tevî 
bêzariya bîr û raya cîhanî berbirû bûye, rejîm tu 
caran tevî kirîzeke wiha^ metirsîdar berbirû 
nebûye, gişt neteweyên îranê niha yê bûne 
opozîsyon, gişt tex û qatekî wî welatî ji vê rejîmê 
bêzar in, tu rêyek ji bilî stûxwarkirin li hember 
daxwazên neteweyên îranê ji bo vê rejîmê 
nemaye, ez geşbîn im bi pêşeroja gelê Kurd, bi 
mercekê ku eniyek ji hemû hêz, alî û kesayetiyên 
siaysî ên Kurd çê be, çunku sibê direng e. 

Taybet Bi Boneya 15’mîn Salvegera Şehîdên Berlînê 


Ehmed Şêrbegî Pêşmerge, Xebatkarê Kevnar Yê Radyo 
Dengê Kurdistana îranê Û Dostê Nêzîk Yê Dr. Seîd Di 
HevpyEvînek Taybet De 

Hevpeyvîn/ Rehîm Reşîdî 
Wergeran/ Selîm Zencîrî 


B irêz Ehmed Şêrbegiyê xweştivî, 
spas ji bo ku we EV derfeta da me da 
ku em bikarin di bîranîna 15'emîn 

salvegera terorkirina Dr. Şerefkendî û hevalên 
wî de vê hevpeyvînê bi were pêk bînin. 

Ez jî spasiya we dikim ku we fersend da 
min di bîranîna 15'emîn salvegera şehîdbûna 
rêberê mezin û gernas, Dr. Sadiq Şerefkendî û 
hevalên wî de, çend rûpelan ji xebat û 
tekoşîna wî rêberê şoreşvan hildim, bêguman 
ya ku li vir de tê gotinê, kunceke pir kin ji 
jiyan û tekoşîna wî nemirî ye 

Di 26'ê Xermanana îsal de 15 sal bi 
ser terorkirina Dr. Şerefkendî, rêberê 
hêja û navdar yê PDK îranê û hevalên wî 
re derbas dibe. Bîranîna han ji bo we çi 
bi bîr tîne? 

26'ê Xermanana 1371'ê Rojî, roja 
bîranîna bûyereke tal û bijan e ku hevrîşê gelê 
Kurd bû. Roja vekolan û serhildana birînek kûr 
e. Hêj dayîka nîştiman û gelê Kurd di bin 
birîna biêş û bijan ya kevoka di xiwînê de 
gevziyayî yê gelê Kurd, rêberê zana û nemir 
Dr. Qasimlo pişta xwe rast nekiribû ku dîsan 
reşebayê nenas, moma temenê jiyana 
azadîxwazekî din yê Kurdistanê temirand, 
dîsan tarîtiya şevê boseya bi kîn û kerb a xwe 
dan û canê rêberekî din yê Kurd stand û 
xwîna wî tevî xwîna komek lehengên dinn 
Kurdistanê de têkel bû, hin kes bûne gorî ku 
tawana wan tenê misogerkirina xêr û xweşiyê 
bo Kurdan bû. Ew roj taltirîn û nexweştirîn roj 
e ku heya niha li tênûsa bîranînên jiyana min 
de hatine tomarkirin. Xedr û zulmeke pir 
mezin e ku heya niha ji gelê mafxwar yê Kurd 
hatiye kirin. Bi eşkere ez dikarim bibêjim ku 
birîna vê carê gellek ji birîna şehîdkirina Dr. 
Qasimlo kûrtir, bijantir û taltir bû. Dema ku 
dilê rêberê mezin û zana Dr. Qasimlo ji lêdanê 
rawestiya, Dr. Seîd bi jêhatîbûnek zaf û 
bêmînak, bi hevkariya hemû Kadro û 
Pêşmergeyên wê demê karî partiyê ber bi wê 
hêlê ve bibe ku Dr. Qasimlo rêveberiya wê 
dikir. Bi şahidiya dost û dujminan, dema ku 
Dr. Seîd cihê mamostayê xwe girt, mirov hest 
dikir ku Dr. Qasimlo di nava hemû partiyê de 
amade ye, rast e ku cismê wî li Pirlaşizê bû, lê 
rih û wijdana wî bû ku hemû rojê li bilindahiya 
çiya dihat derê û li bilindahiya çiya jî ava dibû. 

Hûn wekî dengekî jêhat û çeleng yê 
Radyo Dengê Kurdistana îranê ku we bi 
salan di çarçoveya berpirsiyariya 
rasterast a Dr. Seîd de xebat kiriye, di vê 
derheqê de ji mere bibêje? 

Du roj bû ku Radyo Dengê Kurdistana 
îranê dest bi weşana pirogramên xwe kiribû 
ku 29'ê Cozerdana 1359'an, min bajarê 
Mehabadê ber bi çiya cih hişt. Wê demê 
binkeya rêberiya Partiyê li dola "Qelaya 
Esnan" a ser bi herêma Menguran a 
Mehabadê bû. Min berê di çapemenî û 
ragihandina komîteya navendî a partiyê li 
Mehabadê de kar dikir. Çapemenî jî ji bo çiya 
hatibû veguhastin. Ez jî tevlî hevalên xwe li 
çiya bûm. Min ewqas dizanî ku Dr. Seîd birê 


biçûk yê helbestvanê Kurd, nemir Hejar 
Mokiryanî ye. Mêrekî şirîn û rihsivik kete 
berçavên min. Rêdînek kurt û ankardkirî danî 
bû. Heta ku Xwedê bixwaze rûçik û 
taybetmendiyên mirovekî şoreşvan tê de 
dihatin xuyakirin. Her di dîtina yekem de 
mirov hest dikir ku bi salan e wî nas dike, 
mirov pêre biyanî nebû. 

Her wê rojê, pêşniyaza kar û xebat di 
Radyo Dengê Kurdistanê de ji aliyê Komîteya 
Navendî ve bi min hat kirinê. Roja din (30'ê 
Cozerdanê) min dest bi xebata xwe kir. 
Yekem roja xebata min di radyoyê de ji 
kulana çiya bi destê xwe dijwartir bû. Min tu 
ezmûn û ceribîn nebûn. Sam û heybeta 
mîkrofonê ez dagirtibûm, bêhêvî bibûm, di 

xwendin û bilêvkirina peyv û 
hevokan de melûl û mandî 
bibûm. 

Bi eşkere min ragihand ku 
eva ne karê min e û ne di şiyan û 
karîna min de ye. Lê hevkariyên 
bêsînor yên Dr. Seîd, kek Taha û 
nemaze mamostayê nemir Dr. 

Qasimlo bûn sebeb ku zêdetir 
baweriyê bixwe bînim û ji 
rênîşaniyên wan mifahê bistînim 
û li ser karê xwe zal bibim. Kek 
Seîd tu car xwe ji min dûr negirt. 

Dema ku guhdariya programên 
radyoyê dikir, ne tenê şaşiyên 
min, belkî yên hemû bêjerên din 
jî serrast dikir. Gellek caran Dr. 

Seîd wane û dersa şêwaza beyan 
û bilêvkirina peyvan ji min re 
digot, bi rastî jî têde lêzan û 
şareza bû. Dr. Seîd di karê 
radyoyî de gellek rawraw bû. 

Radyo ji bo Dr. Seîd gellekî 
xweştivî bû, lewra bi dil û can 
bona serkevtina roj li pey rojê 
zêdetir a wê dixebitî. Radyo 

Dengê Kurdistana îranê bi hejmarek kin ji 
Kadro û Pêşmergeyên cangorî û fedakar 
birêve diçû. Ez dikarim bibêjim ku kek Seîd 
rolek berbiçav û girîng çi li warê kakila 
programan û çi jî li warê teknîkî ve di 
serkevtina Dengê Kurdistanê de hebû. Cihê 
heyrîmanê bû ku ew, wê şiyan û karînê li kur 
tîne? Dema ku mirov Dr. Seîd didît heya wê 
radeyê xwe mandî dike, meriv pê şerm bû ku 
xwe ji kar bidize. 

Dr. Seîd cuda ji berpirs bûnê, bo we 
çi bû? 

Dr. Seîd di kar û xebata rojane ya 
radyoyê de wekî berpirsê yekem bû, erkê 
hizbî û hevaletî, tevlîhev nedikir. Li ser karê 
hizbî ji ronahiya çavê xwe jî xweş nedibû. Kinc 
û berpirsatî jêre giring nebû. Di karê hizbî de 
berpirs û li derveyî karê radyoyê de jî heval û 
hevyar bû. Erkê hizbî li cihê xwe û hevaltî jî di 
cihê xwe de. Her çend ku ez hevalê nêzîk yê 
wî bûm, lê car hebûye ku em li ser karê hizbî 
ji hev nerihet bin û rexneyên tund ji hev 
bigirin. Hin caran wiha ketime ber pêlên 
rexneyên wî ku her xwedê dizane. Lê di jiyana 
şexsî de em ewqas ji hev nêzîk bûn ku heta ji 
nepeniyên jiyana malbatî yên hev jî haydar 


bûn. Dr. Seîd baweriyek kûr bi hevaltiyê hebû. 
Di dostîniyê de pak û bêgerd bû. Bi qasê ku di 
karê hizbî de rijd û micid bû, ewqas jî di 
hevaltiyê de xweyî, nêzîk û meclisxweşker bû. 
Tim di xem û fikra çareserkirina pirsgirêkên 
jiyana me de bû. 

Lewra dikarim bibêjim ku Dr. Sadiq xêncî 
wê ku berpirsê min bû, sekreterê min, 
mamosta, heval, bira, hêz, şiyan, hêvî, hesta 
şoreşvanî, hander û .... yê min bû. 

Dema bihîstina nûçeyê şehdîkirina 
wî, te hest bi çi kir û piştre te çi kir? 

Sibêdeya roja 27'ê Xermanana 1371'ê 
Rojî bû, wê rojê jî wekî hemû rojên din min 
xwe bo karê radyoyê amade dikir. Bi tenê di 
oda karê radyoyê de bûm, min çavnihêriya 
hatina hevalên din dikir. Min hest bi tirs û 
dilkutînê dikir, lê min nedizanî sedem çi ye. 
Min pena bire ber Dîwana helbestên Şêrko 
Bêkes û min helbesta "Heloy Sor" bi dengekî 


bilind dixwend. Bi tevahî çûbûme nava 
kûrahiya wê panoramayê ku helbestvan pesna 
wê kiribû: "Ey tifinga Moînî/ tenê wê demê 
bibore/ bêje mirovkujan/ ger karîn carek din/ 
Moînî ji bo te bihînin/ te bigre ser milê xwe". 
Ji nişkêve kek Taha hate jorê, bi dîtina rengê 
zer yê wîm hemû cismê min lerizî û gurîzank 
ketne canê min. Kek Taha bi dengekî xembar 
û melûl got: "Ehmed, mala me xirab bû, kek 
Seîd teror kirine". Hêj gotina kek Taha xilas 
nebibû ku dengê qîjeqîja xweşke Xecîcê kete 
ber guhê min, ez hişk bibûm û min nedizanî çi 
bikim, min bawer nedikir. Min hest dikir eva 
xewn e û nabe ku rast be. Ji dildarên şevê re 
bibêjin/ agir berbûye dil û hinavên min/ dema 
ku dipeyivim/ bibe bi demsala xolîbarînê/ ji 
dildarên şevê re bibêjin ji ber bêhn û 
bêhnkozîrika cergê min e/ çavên bax û 
baxçeyan tejî ji av û jan dibin/ hemû wek 
dayîka min digirîn". 

Kulegiriyê qirika min girtibû. Rondik di 
çavên min de mend mabûn, çavên min reşke 
pêşke dikirin û peyvên dastana "Heloy Sor" 
tevlîhev bibûn. Hemû ew dîmen û teswîrên ku 
rojane Dr. Seîd dihate radyoyê, dihatin ber 
çavên min. 

Pêkenîn û nerihetbûnên wî, dilpakî û 

rastiya wî û .... cara dawîn ku bal me bû kê 
bawer dikir ku êdî kek Seîd venagere û eva 
sefera dawîn ya wî dibe? Li xerîbî û derve de 
gorxerîb dibe û dê li cem mamostayê xwe Dr. 
Qasimlo aram û veheviyêt û soza xwe! "Yan 
êm dê serkevin, yan em dê şehîd bin û dê te 
hembêz bikin" bi cih bîne? 

Roja ku Dr. Qasimlo şehîd bû, ew nûçeyê 
bijan min ji Dengê Kurdistana îranê de belav 
kir, rûçik û dîmenê Dr. Seîd her pêş çavê min 
bû, tim ew roja reş li ber çavê min bû ku ez 
wekî Kundekê nûçeyê mirina Dr. Seîd jî 
bixwînim, neçar bûm, diviya wî nûçeyê bijan, 
bi xwîna dilê xwe ji civatên xelkê Kurdistanê 
re rabigehînim û ji wan re bibêjim ku em 
dîsan tûşî musîbetê bûn. Her hinde ku mirov 
şêt nabe û meriv nateqe. Taltirîn, bijantirîn û 
cergbirrtirîn daxuyaniya Deftera Siyasî bû ku 
bo cara duyemîn ketibû ser milê min. Lê wekî 
Êrnêst Hîmîngoy, nivîskarê binav û deng yê 
Amerîkayî dibêje: "Mirov qet bo vê yekê 
nehatiye afirandin ku bireve! Renge meriv 
bihê şikandin, lê tu car nahê bezandin". 

Dr. Seîd çi tesîr û bandorek li ser bîr 
û jiyana taybet ya cenabê te hebû? 

Yekem tişta ku ez ji şehîd Dr. Seîd hîn 
bûm, bawerî hebûn bi xwe bû. Wî digot: 
"Bawerî bi xwe hebûn garantiya serkevtinê 
ye. Heta meriv bawerî bi felsefeya hebûna 
xwe nebe, mehal e meriv ji pirsgirêka taliyên 
jiyanê rizgar be û bi ser astengiyan de zal be. 
Duyem tişta ku min peyrewî lê dikir: "Pirensîp 
û exlaqê şoreşvaniya wî bû, her peyvek ku ji 
zarê wî derdiket, yan her kiryarek ku encam 
dida, şoreşgerî pêwe diyar bû. 

Taybetmendiyek din ya Dr. Şerefkendî 
eva bû ku nan bi tu kesê re wekî qer nedida, 
li rûyê mirov de qise dikir, tearof bi kesê re 
nebû, rexne digirtin, pêşniyaz jî dikirin. Gotin 
û kiryarên wî hev digirtin. Min nedît û nebihîst 
gotinekê bike û di kiryar de cîbicî neke, qirnis 
nebû, gellek sade dijiya, rastî û pakî di hemû 
kiryarên wî de hebû, mirovekî fantazî nebû, 
şanazî bi Kurdbûna xwe dikir. Wekî Kurd xwe 
ne bi kêmî digirt û ne jî xwe mezin dikir. 
Gellek caran di rê û resmên partiyê de digot: 
"Ez wekî Kurd çima divêt şermê ji xwe bikim, 
di halekê de ku Kurdistan take çepera xebatê 
li dijî rejîmên herî dîktator û paşverû yên wî 
serdemî ye, berxwedaniyê dike, xwînê dide, 
gorî û qorbaniyan dide û mala wî kavil dibe". 

Şehamet û cesareta Dr. Seîd eva bû ku 
şaşî û kêmasiyên xwe didîtin, destnîşan dikir û 
rexne ji xwe digirt. Dr. Seîd tu car xwe di 
çarçoveya bîrteskiyê de nedihişt. Baweriyek 
kûr û bingehîn bi pêşeroja geş û ronahiya 
gelê xwe hebû. Gellek pilan û programên baş, 
pêşketî û jêhat bo pêşerojê di mejî de hebûn. 

Dr. Seîd di dema tengasî û rewşên dijwar 
û nexweş de bêhêvî û bêhêz nebû. Dema ku 
rêberê zana û bihagiran Dr. Qasimlo sîngê 
pak yê xwe kire armanca guleyan û dilê wî ji 
lêdanê ket, Dr. Seîd ku dizanî çi berpirsyariyek 
mezin û girîng ketiye stûyê wî, lê bêy wê ku 
dilê dujmin bi gelê xwe xweş bike, gellek 
şoreşgerane û zîrekane li peyamek bêsîmî de 
ku ji bo hêzên Pêşmerge dişand, nivîsand: 
"Dr. Ebdulrehman Qasimlo Sekreterê Partiya 
me çû nava refa şehîdên Kurdistanê, xebat 
her didome". Şehîd Şerefkendî ez hîn kirim ku 
xwe binasim, li ser pêyê xwe bisekinim, hez ji 
Kurd û Kurdistanê jî bikim. 


Bi raya te taybetmendiyên herî 
berçav yên Dr. Seîd di birêvebirina 
radyoyê de çi bûn? 

Li midehê 14 sal, 2 meh û 23 rojên ku min 
şeref û şanaziya xizmetkirina di radyoyê de 
hebû, ji wî midehî nêzîk bi 11 salan û çend 
mehan berpirsê rasterast yê "Dengê 
Kurdistanê" û rojnameya " Kurdistan" bû, Dr. 
Seîd girîngî û pûteyekî zaf dida bi perwerde û 
pêgehandinê. Hemû ew kesên ku çi li Dengê 
Kurdistanê û çi jî di rojnameya Kurdistanê de 
tevî wî kar kirine, şahidiyê bo vê yekê didin ku 
çi mamostayekî dilfireh û niyetpak bû, çiqas li 
ser wê yekê tekez dikir ew kesên ku pêre kar 
dikin, bikarin bi azadî û bi xwasta xwe 
binivîsin, hayderê mirov bû, berahiya me 
vekirî hiştibû bo derbirîna hizr û ramanan, 
nivîsên tu kesê bal wî sivik nebûn, tu kes ji 
nivîsînê dilsar nedikir, bi başî pêdeçûn bi ser 
nivîsan de dikir û şaşî destnîşan dikirin, 
serrast dikir û îcar jêre şirove dikir, zêdetir 
hay dida ku binivîsîne û ji nivîsandinê netirs e. 
Lewra nivîsîn ji bo Dr. Seîd cihek taybetî 
hebû, wî azadiya gelê Kurd li qelemê de didît, 
hemû cehd û tekoşîna wî eva bû ku nivîskaran 
perwerde bike. Nivîskarek ku derdê giran yê 
gelê xwe bibîne. 

Dr. Seîd pencereya ronahiya gelê xwe 
dîtibû, dizanî ku Kurdan tenê ji bo berevanî ji 
man û hebûna xwe pena biriye bo çekê(sîlah), 
Kurd ji şer bêzar e, hemû azar û bedbextiyên 
ku hatibine serê wî, ji şer çavkanî girtine. 

Ji bo kek Seîd rohn û eşkere bû ya ku 
Kurdan îro zêde hewcehî pê heye û hest pê 
dike, xwendin e, teyarkirina mejiyê xwe bi 
ronahiya zanistê ye. 

Dr. Seîd di karê radyoyê û rojnameya 
Kurdistanê de, gellek weswas bû, gellek 
hûrbîn û bêhdar û baldar bû, hemû tekoşîna 
wî ew bû ku şaşiyek di weşana programên 
radyoyê de rû nede ku li ser partiyê bibe mal. 
Li rastbêjî û piristîjdan bi dengê Kurdistanê de 
rolek berçav û bibandor hebû. Ew rêberekî 
hêja û jêhat bû, dizanî ku çi dike û çi dixwaze. 
Digel wê ku radyo bi gotarên xwe dewlemend 
dikir, herweha hemû ew gotar û nivîsên ku bo 
belavkirinê dihatin amadekirin, him di warê 
rêzimanî û him jî li warê rênivîsî de pêdeçûn 
bi ser de dikir. 

Guhdariya mirov dikir, rêz û hurmeta 
raman û rayên mirov digirt, herçend ku 
hevrayê mirov jî neba. Atmosferek tejî ji biratî 
û hevaltî di cihê karkirinê de diafirand. Bi 
gotinên xweş û şirîn xemê mirov direvandin, 
tu deman mirov hest bi mandîbûnê nedikir, bi 
bûna Dr. Seîd zewqa mirov bo karkirinê 
bihêztir dibû, bi dilgermî ve erkên pêspartî 
birêve dibiri 

Hûn dikarin hin bîranînên xwe tevî 
Dr. Seîd bo xwendevanan bas bikin? 

Li midehê ew 13 sal û çend mehên ku min 
şanaziya hevaltî û hevkarbûna bi Dr. Seîd re 
hebû, min gellek bîranînên tal û şirîn bi wî re 
hene. 

Di rastî de ez nizanim ku qala kîjanê 
bikim. Qala camêriya wî, mirovdostî, bivêrî û 
netirsiya wî yan xakîbûn û pakiya wî bikim? 

Yek ji wan bîranînên ku tesîrek gellek 
mezin li ser mejî û hestê min daniye û dikarim 
bibêjim ku bû bi pîvanek bo nirxandina 
taybetmendiyên rêberekê di dema rojên 
tengahî û dijwar de, vedigere bo 21 salan berî 
niha, anku bo 25' Gelawêja sala 1365'ê Rojî, 


dema ku binkeya Deftera Siyasî li gundê 
kavilkirî yê "Gewredê" li devera Şînkayetî a 
Kurdistana Başûr bû, wê rojê rê û resma 25'ê 
Gelawêjê, salvegera avabûna PDK îranê 
birêve çû. Hêzên Pêşmerge yên şehîd "Efşîn" 
û şehîd "Aware" li du operasyonên cuda de 
mizgîniya^ du serketinên mezin li dijî hêzên 
Komara Îslamî li Kurdistanê ji rêya Dengê 
Kurdistanê ve dane civatên xelkê Kurdistanê. 

Hemû aliyek sermestê rêzgirtin ji vê cejna 
dîrokî û guhdarî ji wê qehremantiya hêzên 
Pêşmerge bûn, rojek pirr ji xweşî û şadî bi ser 
birin. Lê şevê sîbera reş a xwe bi ser welat de 
kişandibû, heval û Pêşmergeyên partiyê ji bo 
destpêkirina rojek nû ji kar û xebatê hêj di 
xewa giran de bûn, heyv li esman de bû, stêrk 
diçilvilîn, demjimêr 1:17 şevê bû ku ji nişkêve 
bûye gurmên, esman bûye agir, bera gulle, 
agir û topan binkeya Deftera Siyasî dipîva. Di 
deqîqeyekê de bi sedan top, ^qumpare û 
mûşek diketin xwarê. Komara Îslamî li wê 
êrîşî nemaze ji çekên Kîmyayî jî mifah stand. 
Meremek pîs û mirar dişopand, hizra qirkirinê 
hebû, dixwast darbekî giran bide. Rol û nexşê 
berçav û şoreşvanî yê Dr. Seîd di wê dema 
hesas û çarenivîssaz de derket. Di wê 
cehenemê de ku binkeyên Pêşmerge tejî agir 

û.bû, bêhna Barût û şewitîna dar û beran, 

wir dagirtibû, di wê dema hesas de veşartgeh 
bi veşarge digeriya û rênîşaniyên hewce ji bo 
pûçkirina vê pilana mirar a rejîmê dida xelkê 
da ku tesîr û karîgeriyên çekên kîmiyayî kin 
bike. Bûna şehîd Şerefkendî di wê demê de 
wekî mertalek asinî bû ku li ber wê de mirov 
xwe ji agirê dujmin biparêze. Wekî çiyayê 
Jîlwan bi qahîmî sekinîbû, bi cesaret û 
şehamet ve sîngê xwe kiribû mertal, hebûna 
wî aramî û dilxweşî dida me, hêviya me bi 
serkevtin û pêşerojek rohn û geş xurttir dibû. 
Bêguman Dr. Seîd jî wekî hemû însanên din 
tirsek di dilê wî de hebû, lê demên wiha de 
bêy ku xwe bitirsîne û xwe bezir bike, li ser 
tirsê de zal dibû û dizanî çawan pêre bilive. 
Şahidên min jî hemû ew kes in ku wê şevê Dr. 
Seîd dîtine. 

Gotina dawîn ya we ji birêveberên 
niho yên rojnameya KURDISTAN'ê û 
Radyo Dengê Kurdistana îranê? 

Bêguman medya rolek girîng û berçav di 
hişyarkirina civakê de dilîze, bibandortirîn alev 
e ku her tevgerek bo pêşvebirina armancên 
xwe mifahê jê distîne, di rewşa niha de ku 
nermebayê azadî, demokrasî û projeya 
Rojhilata Navîn a mezin dest pê kiriye û gellek 
eyan û bingehîn di deverê de rû daye. Bo 
Kurd fersend û derfetek giring û zêrîn hatiye 
pêş û divêt ji vê derfetê bi qazanca xwe 
mifahê jê bistîne. Medyaya Kurdî û bi taybet 
"Kurdistan" û Dengê Kurdistana îranê divêt 
qala biratî û yekîtiyê bike. Di hişyarkirina ruha 
netewî de erkê xwe bi awayekî modern ku 
ligel serdemê niho de hevterîb be, bilîzin niha 
ku di qonaxek hesas de dibihure, li hemû 
demekê zêdetir hewcehî bi yekîtiya refên xwe 
heye. Bûna enî yan bere li navbera hêz, 
rêxistin, alî û kesayetiyên nava qada xebata 
rizgarîxwaz a gelê Kurd de hewcehiyek dîrokî 
ye. Eva peyamek e ku dîrokê xistiye ser milê 
wan, tenê xurt û qahîmkirina refên me ye ku 
gelê me yê Kurd ber bi kopika serkevtinê 
rênimayî dike. Serkevtinê bo tev aliyekê 
dixwazim û mandînebûnê ji we dikim. 

Dr. Şerefkendî, Şoreşvanekî 
Mirovhez 


Luqman Ebdulazde 


* m- salan berî niha di roja 
X317.09.1992'an de, 

perwerdebûyên mekteba sûç û 
cinayetan, kirêgirtiyên terorîstperwer 
yên Komara Îslamî a îranê, di pîlaneke 
cinayetkarane de ku berê ji aliyê rêber 
û desthilatdarên rejîma xwînrêj ve 
hatibû darêtin, rêberê gelê me û 
Sekreterê Giştî yê PDK îranê, Dr. 
Sadiq(Seîd) Şerefkendî tevî çend 
hevalên xebatkar û şoreşvan yên 
partiya me, bi navên Fetah Ebdulî, 
endamê Komîteya Navendî ya PDK 
îranê, Humayûn Erdelan, nûnerê 
Partiyê li Almanya û Nûrî Dêhkurdî 
dostê PDK ^ îranê û xebatkarê 
azadîxwaz yê Îranî, di Berlîna paytexta 


welatê Almanyayê de bi terzekî hov û 
nemirovane teror kirin û carek din gişt 
xelkê Kurdistanê, bi taybetî Rojhilata 
Kurdistanê û tev evîndarên rêya 
azadiya îranê xembar kirin. Kiryara 
han di halekê de hate encamdan ku 
hêj birîna ji destdana rêber, mamosta 
û mêrxasê neteweya Kurd Dr. 
Qasimloyê herdem zindî li ser dilê xelkê 
û bizava azadîxwazane a gelê Kurd û bi 
taybet PDK îranê, çareser nebibû. 

Diyare baskirin li ser jiyan, xebat, 
siyasîbûn, şiyan, pirestîj û birêveberiya 
Dr. Seîd di babetek yan çend mijaran 
de cih nagire, belku çendîn pirtûkan cî 
dixwaze. 

Ewa ku li vir emê bas jê bikin, dîtina 
Dr. Şerefkendiyê nemir derheq jiyan û 

baweriya wî bi 
wekheviya mafê 
jin û mêran e. 

Şehîdê nemir 
herdem bi hurmet 
ve mêzeyî 

pleyabilindiya 
jinan kiriye û tu 
ferq û cudahiyek 
di navbera jinan 
û mêran de 
nedaniye. Bi 
baweriya Dr. Seîd 
tenê ferq û 
cudahiyek di 
navbera jin û 
mêran de tê dîtin, 
ew jî di warê fîzîkî 
û şekla laş de 
didît. 


Yek ji 

taybetmendiyên 
Dr. Şerefkendî 
dijberîkirin tevî 
wan kiryar û 
livînên derheq 
jinan di nava 
civaka îranê bi 
giştî û bi taybetî 
civaka Kurdî weke 
hebûna pirjiniyê, 
marekirina keçan 
li ser landikan, 
jinbijinkirin, dana 
keçên kêmtemen 
bi mêrên 



temenjor û kal û bi giştî zewaca zorî û 
bêdil a keçan û ...ku di nava civaka 
Kurdistanê de wekî deb û edet hene. 
Dr. Sadiq li ser vê bawerê bû ku divêt 
diyardeyên han bi tevahî di nava 
civaka Kurdewarî de ji nav herin. 

Lê heke niha di welatên pêşketî ên 
cîhanê de cejn û şahî wekî rêz û 
hurmetgirtin ji kesayetiya jinan tê dîtin, 
ji bo welatek wek Iranê ku Mela 
desthilatdariyê dikin û civaka 
Kurdewarî a me, erkek girîng û beşeke 
bipûte ji xebat û tekoşîn li dijî 
paşverûtiyê ye. 

Her wek ku hemû dizanin di îranê 
de, jinên xebatkar û azadîxwaz mil bi 
milê mêrên xebatkar û azadîxwaz, di 
xebat li dijî rejîmên dîktator ên weke 
rejîma Paşayetî û Komara Îslamî ya 
îranê de beşdar bûne. Gellek şerê 
jinên xebatkar û şoreşvan di zîndanên 
rejîma Komara Islamî ya îranê de 
şehîd bûne. Li destpêka şoreşa gelên 
Iranê, jinan roleke girîng û bêmînak di 
serkevtina şoreşê de lîstine. 

"Jinên îran û Kurdistanê, bi 
taybet yên ku di refa partî û 
saziyên pêşketîxwaz û şoreşvan 
de bona azadiyê xebatê dikin, 
nîşan dane ku di vê rêyê û hemû 
çeper û meydanên cur bi cur ên 
xebatê de ji tu mêrekî xebatkar û 
kêmtir û bêşiyantir ninin." 

Dr. Şerefkendî derheq xebat û 
tekoşîna jinan dîtin û ramanek bi 
tevahî Omanîstane hebû. Bona 
îsbatkirina vê gotinê jî, Dr. Şerefkendî 
di nivîsareke xwe de dibêje: "ji bîr 
nekin ku xebata me bona gihîştin bi 
azadiyê, aliyên cur bi cur hene, ku 
xebata çekdarî yek ji wan metodên 
xebatê ye û xebat bona azadiya jinan 
jî ku nîva civakê ne, yek ji aliyên din ên 
xebata me ye ku ji xebata çekdarî bona 
azadiya neteweya Kurd kêmtir nine. 

Em hemû dizanin ku di bin siya 
rejîma Komara Îslamî ya îranê de tu 
kes nikare bi pêşerojeke geş û rohn 
dilxweş û hêvîdar be. 

Tenê bi sernixuniya vê sîstemê ye 
ku em diarin bibin xwediyê mafên xwe. 

Çavkanî: Pirtûka Bijartiyek ji 
gotarên Dr. Şerefkemdî 

Zarok û Xwendewarî 


adeya 28'ê a Peymannameya Cîhanî 

M ya Mafê Zarokan dibêje: "Mafê her 
zarokekê/î ye ku ji hînkirin û 

perwerdehiyê bêpar neben û divêt dewlet 
îmkanên perwerdehî yên destpêkî bi belaş û bi 
zorî bo^ hemûyan pêk bîne". Parnameyek ku 
welatê îranê jî tê de endam e û gişt madeyên vê 
peymannameyê pejirandiye. Herwiha di esla 30 a 
yasaya bingehîn ya rejîmê de hatiye: "Divêt 
dewlet gişt îmkanatên perwerdehiyê bi awayekî 
belaş bo gişt neteweya îranê heya bi dawî anîna 
dewreya destpêkî û navendî pêk bîne û herwiha 
gişt îmkanatên xwendinê ên di astên serê de 
heya ew ciyên ku hewce be bi awayekî belaş 
bixe ber destê xwendekaran". 

Lê di kiryar de ne madeya 28 a 
Peymannameya Cîhanî ya Mafê Zarokan û ne 
esla 30 a yasaya bingehîn ya rejîma Komara 
Îslamî a îranê ku rejîma han her du ne bi zorî, 
belku bi terzeke azad û bi dilê xwe pejirandine, 
nehatiye birêvebirin. Divê were gotin hêj zaf 
maye ku ew îmkanatên hewce ên elimandin û 
perwerdehiyê bi awayekê baş û hewce bikeve 
ber destê xwendekaran. 

îsal xwendingeh di demekê de dest bi karê 
xwe dikin ku li gor serhejmariyek ku di malpera 
"bbc.persian"ê de hatiye weşandin, 15 milyon 
xwendekar li 140 hezar kilasên dersan de mijûlê 
xwendinê ne. 

Li gor serhejmariya han pitir ji %13 ji xelkê 
îranê heya nihajî nexwendewar in û pitir ji 
%5/l ji zarokên îranê ji çûna bo xwendingeh û 
navenên xwendinê bêpar in. Herwiha hejmareke 
zaf ji zarokan seba hebûna pirsên cur bi cur 
dest ji xwendinê berdane. 

Ji aliyeke din ve, kêmbûna hejmara kilasên 
waneyan yê bûye sebeb ku di her kilasekê de 
pitir ji 30 zarokan cî bigirin û 9 milyon ji wan 15 
milyon xwendekaran di xwendingehên dudanî 


P arêzgeha Kurdistanê zêdetirîn 
serhejmariya goriyên teqîna 
mayînan yên li ser tixûbê îranê 

heye. Ev Parêzgehe bi 230 Kîlometr 
sînorê hevbeş tevî îraqê, xwedyê 136 
Kîlometr erdê mayînrêjkirî ye. 

Dr. Mihemedteqî Pîr Heyatî, 
berpirsyarê Rêxistina "Bêhzîstî" a 
Parêzgeha Kurdistanê di civîneke pêşgîrî 
ji siqet û kêmendambûna welatiyan bi 
sedema teqîna mayînan li Sine got: 
Mayînên neteqiyayî yên bermayî ji şerê 
îranê û îraqê li deverên ser tixûbê vê 
Parêzgehê, her salê dibe sedema kuştin 
û birîndarbûna hejmareke zaf ji welatiyên 
Kurd di vê Parêzgehê de. 

Wî zêde kir û got: ji ber nebûna girûp 
û ekîbên pispor ên biyîşkî di herêmên ser 
sînor bona dermankirina birîndarên 
teqîna mayînan, vê Parêzgehê hejmara 
herî zêde a goriyan hebûye û gellek 
kesên ku namirin jî siqet û nivîşkan bûne. 



de mijûlê xwendinê bin û bi vî terzî îran di nava 
17 welatên ku di warê xwendinê di rewşeke 
nebaş de ne, xwediyê pileya duyem e. 


Evane hemû ji aliyekê û ji aliyekê din ve 
giran û buhabûna îmkanatên xwendinê weke 
pirtûk, defter, kîf, kinc û... ku di rastî de di 
welatê demokratîk de kirîna wan hemû alavan li 
stûyê dewletê ye, lê di îranê de ne wisa ye û 
herwiha xirabbûna rewşa aborî a xelkê îranê ku 
di encama siyasetên şaş ên rejîmê de pêk hatiye, 
bûye sebeb ku gellek ji malbatên Îranî nekarin 
wan hewcehiyên xwendinê bo zarokên xwe 
dabîn bikin û li encam de neçar bûne ku zarokên 
xwe ji xwendinê bêpar bikin. 

Pirsiyara sereke eva ye ev hejmar ji zarokan 
ku li gor serhejmariyan pitir ji 3/5 milyon kesan 
e, çi dikin ?! 

Di rastî de piraniya wan zarokan yan di 
şeqaman de mijûlê karkirinê ne ku li encam de 
gellek ji wan ji aliyê kes û girûên nesalim ve tûşî 
madeyên sirker yan dizî û.... dibin, yan di 
kargehên raçandina mafûran de mijûlê karkirinê 
dibin ku li encam vî karî de jî piraniya wan hem 
ronahiya çavên xwe ji dest didin û hem tûşî zaf 
nexweşiyan dibin û sîstema leşê/a wan bi tevahî 
têk diçe. 



Hêjayî gotinê ye ku her 4 Parêzgehên 
Kurdistana îranê (Azerbaycana Rojava, 
Kurdistan, Kirmaşan û îlam) zêdetirîn 
hejmara goriyên teqîna mayînan hene. 
Eva di demekê de ye ku nêzîk 20 sala ye 
ku şerê navbera îran û îraqê bi dawî 
hatiye, lê erdên bajarên Kurdan, yên 
mayînrêjkirî ji aliyê dewlwta Komara 
Îslamî ye îranê hêj nehatine paqijkirin û 
her roj goriyan digire 


Bi hebûna van hernû kirîz û pirsên aborî ên li 
ser rêya malbatên Jranî, derheq xwendina 
zarokên wan, rejîma îranê li ciyê wê çendê ku 
çareseriyeke baş bona vê pirsê peyda bike û bi 
afirandina delîveyên karî rewşa xelkê ber bi 
başbûnê bibe û di siyaset û kiryarên xwe de 
guhertinan pêk bîne, mixabin bi pejirandina 
gelaleyên nû û ciyê heyirmanê weke cezakirina 
yek milyon tûmenî bo ew kesên ku nikarin 
zaokên xwe di dewreya destpêkî û navendî de 
bişînin xwendingehan, zêdetir xelkê dixe bin zext 
û givaşên aborî û ruhî de. 

Bê wê çendê ku ji xwe bipirsin çima ew dayîk 
û bav nikarin zarokên xwe bişînin 
xwendingehan? Bi rastî çi dayîk û bavek hez 
nake ku zareokên wan di jiyana xwe de serkevin 
û nebin xwediyê zanist û agahî û têgihîştinê?! 

Hêjayê gotinê ye ku astê nexwendewariyê di 
hemû herêmên îranê de ne wek hev e. 

Li gor wan serhejmariyên nû, Parêzgehên 
Kurdistan û Azerbayca Rojavayê ku her du 
parêzgehên ^ Kurdakincî ne, di nav gişt 
parêzgehên îranê de di warê nebûna îmkanatên 
xwendewarî û kesên nexwande û zarokên ser rê 
û şeqaman, di pileya yekem de ne. 

Diyare sedema vê yekê vedigere bo 
Kurdbûna xelkê van Parêzgehan. Çimku 
neteweya kurd herdem di xebat li dijî zilm û 
zordarî û bêedaletiyê de pêşeng bûye û rejîma 
îranê bi başî dizane ku zanist û xwendewarî yek 
ji fakterên herî sereke ên pêşkevtin û zanayiya 
xelkê û nasiyarbûna wan tevî mafên xwe ye, 
lewra rejîma îranê bi pêkanîna asteng û kospan 
li hember zarokên kurd derheq xwendinê, 
dixwaze wan ji xwendinê dûr bixe da ku herdem 
netewaya kurd bê ziman û di bin zilm û zordariyê 
de be. 

Li dawiyê, em hêvî dikin ku zarokên Kurdan 
li her ciyekê ku bin xwendina xwe bidomînin û bi 
komkirina zanist û zanyariyan bibin çirayeke 
ronahiyê bona rizgariya neteweya kurd di bin 
zilm û zordarî û bê edaletîyê de. 

Hemîd Muxtatî 


Sê Sal Cezayê Girtîgehê 
Ji Bo Ako Kurdneseb 
Hate Birrîn 

Ako Kurdneseb rojnamevanê Kurd di 
bajarê Sine de, ji aliyê tayê l'ê a 
dadgeha Şoreşa Îslamî bi sê sal cezayê 
girtîgehê hate mehkûmkirin. 

Kurûş Fethî, Parêzerê Ako Kurdneseb 
di hevpeyvînekê de tevî Ajansa Nûçeyan 
ya Mukriyan, zêdebarê pejirandina vê 
nûçeyê, ragehand. Tayê yekê a Dadgeha 
Şoreşa Îslamî ya bajarê Sine, 
rojnamevanê navhatî li gor madeya 501 
ya Yasaya Cezayên Îslamî bi buxtana 
sîxoriyê, sê sal zîndan jêre birî ye. 

Hêjayî gotinê ye ku Ako Kurdneseb, 
berpirsê beşa nûçeyan di heftenameya 
civakî, çandî û wêjeyî a Kerftûyê ku di 
dawiya meha Pûşpera îsal de ji aliyê 
hêzên ewlekarî yên rejîmê li bajarê Sine 
de hate girtin ku heya niha jî di girtîgehê 
de ye. 


Xelkê Kurdistanê Goriyên Herî Zêde Yên Teqîna Mayînan 

H er civakek, zimanekî wê yê 
xweser û taybet heye. îro li ser 
rûyê dinê nêzîkî heft hezar zimanên 

ku têne axaftin hene. Hin him têne axaftin 
û nivîsandin û hin ji wan jî tenê têne 
axaftin. Ziman, ew taybetiya ku mirov ji 
hemû heyberên din vediqetîne ye. Ji nav 
van heyberan ruhberê ku diaxive û dirame 
tenê mirov e. Û hiş û hizrandin tenê bi 
mirov re peyde dibe. Mirov ji ber ku dirame 
û diaxive jî. Her wiha ji ber ku diaxive jî fikr 
û ramana wî/wê xurtir û berfirehtir dibe. 

Hin taybetmendiyên zimên ên 
xweser hene. Bo nimûne; ziman, navgîna 
axaftin û ragihandina navbera mirovan e. 
Ziman, xwediyê hin rêz û rêzikên taybet e. 
Ziman, bi civakê re derdikeve holê, pê re 
geş dibe û dijî. Ziman, pergala ramana 
neteweyekê nîşan dide. Ziman, kakilê jiyin 
û behreyên mirov e. Ziman ji dengan pêk 
tê. 

Mirov di jiyana xwe de fêrî gellek 
zimanan dibe; zimanê ku girîngiya wê nayê 
nîqaşkirin, zimanê maderî(zimanê zikmakî) 
ye. 

Ji zimanê ku mirov jê dê û bav, 
malbat û der û dora xwe fêr dibe, re 
zimanê zikmakî tê gotin. 

Ji ber ku mirov wî zimanî di malzaroka 
diya xwe de fêr dibe, zimanê zikmakî 
hatiye gotin. Ji bilî Wê jî, ev ziman riknê 
hemû zimanên din e jî. Lewre gava ku 
mirov zimanekî biyanî fêr dibe, zimanê 
zikmakî ji bo xwe wekî bingeh û referans 
digire. 

Zimanê nivîskî, zimanê civakê yê 
hevpar e. Rojname, kovar, pirtûk, radyo 
televîzyon û alavên ragihandinê yên nivîskî 
hemû vî zimanê hevpar bikartînin. Axaftin û 
vegotina devkî jî bi siya vî zimanê nivîskî bi 
dest dikeve. Zimanê nivîskî, her wiha wekî 
zimanê çandî jî tê zanîn. 

Axaftin û ziman ne heman tişt e. Ji bo 
wê divê ev herdu têgeh ji hevdû werin 
veqetandin. Axaftin, vegotina devkî ya 
rojane ku bi egera danûstandin û 
pêwendiya navbera mirovan pêk tê ye. Her 
mirov dikare biaxive. Belê her mirov nikare 
li gorî rêz û rêzikên zimên biaxive. 

Zarava, ji ber sedemên koçberî, 
bişavtin, şer û dagirkirinên ku gel an jî 
neteweyek pê rû bi rû dimîne, pêk tê. Gava 
ku gel an jî neteweyek ji ser hevdû belav 
dibe, her kom û komiçkên ku ji hevdû 
qeyiyane li ser koka wî zimanî, awayekî 
axaftinê û bilêvkirinê bi kar tîne. Ji şaxên 
heman zimanî ên ku peyv û dengê wan ji 
hevdû dibin re zarava an jî diyalekt tê 


gotin. Hemû şaxên zimên xwe dispêrin 
koka heman zimanî. Şêwe an jî devok, 
şaxên zimên ên biçûk ku bi guhertin û 
veguhertinên ku bi salan pêk tên re 
derdikeve holê. 

Ziman navgîna axaftin û cihêwaziya 
navbera nîjad û neteweyan e. Hin caran jî 
wekî zimanekî hevpar dibe qest û qasidê 
pêwendiya navbera neteweyan. Ziman 
cîhana awaz û dengvedana navbera 
netewyan e jî. Her dengek pêkanîna 
dengekî rengîn û cuda yê ku ji xwezayê 
der dibe ye. Her zimanek ziman navandina 
dengekî cihêwaz ê vê cîhanê ye. Ziman 
neynîka hizr û ramanê û berdevkê hest, 
nîgaş û nîgariyên mirov e. Mirov dikare her 
mirovî/ê (an jî civakê) di wê neynikê re 
bibîne. Neynik, ne tu tiştî li rastiyê zêde 
dike û ne jî jê kêm dike. Ziman jî rewş û 
awaya rastiniya takeks û civakê deprêş 
dike. Her mirov, hem li gorî zimanê xwe tê 
nirxandin, ecibandin û pesinandin û hem jî 
li gorî zimanê xwe tê rexnekirin, 
şermezarkirin û darizandin. Ji bo wê ziman 
ji bo însên ne wezna hin tiştan; pîvana 
gellek tiştan e. 

Ziman, nîşana awa û çawaniya jiyana 
mirov û civakê ye.mirov, gellek xislet û 
xisûsiyetên civakekê ji zimanê ku pê 
diaxive derdixe. Hemû nirx û hêjahiyên 
nîjad û neteweyekê yên dîrokî, çandî û 
civakî bi saya zimên têne parastin. Ber û 
berhemên wêjeyî bi ziman re der dibin. 
Ligel wê, gellek şahkarên qedîm û kevnare 
bi sya zimên derdikevin holê. 

Pevgirêdan û dilsoziya navbera 
mirovan û pêwendiyên wan ên civakî bi 
saya zimên pêk tên. Têkilî, nêzîkbûn û 
ahengdariya navbera mirovan, bi xurtbûna 
zimên pêşve diçe û diedile. 

Gellek ramanwer û feylosofên dinê 
mirov wekî 'lewirê axivok' bi nav kirine. Bi 
rastî jî wisa ye. Heke mirov neaxive, dê çi 
cudatî di navbera wî/wê û lewirên din de 
bimîne. Gava ku mirov dêhna xwe dide 
civakên dîrokî yên ku pêşve çûne hemû 
pêşî arasteyî zimanê xwe bûne û ew pêş de 
birine. Hemû zana û feylesofên dinê ji nav 
civakên ku zimanê xwe dewlemend kirine, 
derketine. Û dîsa hemû ramanwerên 
navdar û behredar ên wê civakê jî her gav 
ji nav zimanzanên wê civakê derketine. 

Ji bo wê divê berî her tiştî ziman û 
dîsa piştî her tiştî ziman were parastin û 
xurtkirin. Nexwe pêşketin û serkeftina tu 
civak û neteweyan pêkan nabe. 

Tu Kî Yî 


1. 

Rojekê zilamekî kal hat û li ber dîwarekî 
rawestiya. Pişta xwe da dîwêr û li ser 
tutikan rûnişt. Herdu destên xwe dan ber 
rûyê xwe û dest ponijandinê kir. Bîstikekê 
weha kûr fikirî û pê re, beyî xwe, serê xwe 
bi xemgînî kil kir. Bi dû re, destên xwe di 
kêleka çongên xwe re hêdîka bera xwarê 
dan û serê xwe spart dîwêr. 

Bi vî awayî bêhna xwe berda. 

Ji westana ku xwe di niherînên wî re 
dida der, xuya dibû ku ji rêyeke gelekî dûr 
dihat. 

Xortekî nûgihîştî... 

Temenê wî çardeh... 

Bejin zirav.... 

Çavên wî gir û reş. 

Rûyê wî xweşik. 

Ji westanê jihaldeketî. 

Xwe bi tevgerên giranî da kêleka kaloyî 
û rûnişt. 

Çavên kaloyî li rêyê. Çavên lêwik li 
kaloyî... 

2 . 

Kaloyî rabû û bi awirin keserbar li dora 
xwe niherî. 

Lawik jî rabû. 

Der û doreke fireh. 

Bêsînor. 

(Ji dûranê ve, çiyayên biheybet ku serê 
wan bi mij û dûman bûn xuya dibûn. 

Dinyayeke sar. Dinyayeke di destê 
seqema dijwar de ne di tu halî de...) 

Kaloyî serê xwe rakir û li ezmên niherî. 

Bi xemgînî. 

Bi çavên melûl. 

Bi çavên mişt hêsir. 

Niherînên kûr. Mîna bîrên bêbinî... 

Rê dûr e. Rê dirêj e. Hê gelek heye... 

Kesereke kûr kişand, serê xwe bi kerb 
hejand û bera ber xwe da. Bi dû re 
mijangên xwe dîsa bilind kirin û di bin wan 
re ji nû ve li rêya dû xwe niherî. 

Diranên wî bi hêrs jidiyan. 

Mîna ku mirov li dewsa birîneke kevin 
binihere. 

Mîna ku mirov... 

Di pey hezkiriyekê re binihere... 

Da ser rêyê û meşiya. 

Lêwik jî da dû... 


3. 

Du şev û du rojan meşiyan. 

Di nav çend gundên din re jî bihurîn. 

Li her gundekî çend xortên din jî bi dû 
wan diketin. 

Li her gundekî, çîrokeke din jî li çîrokan 
wan zêde dibû. 

Li her gundekî pirtir dibûn... 


• • • 

(Du şev û du rojên din jî meşiyan û di 
nav gelek gundên din re bihurîn. Gelek 
xortên din xwe da tengala wan. Gelek dilên 
din jî tev li wan bûn. 

Carekê jî nesekinîn û bêhna xwe 
venekirin. 

Qet jî li dû xwe neniherîn. 

Her meşiyan...) 

Zilamê Kal li pêşiyê, birrê xortan li dû 
wî. 

Ba li wan rabû û baran bi ser wan de 
bariya. Şil û pil bûn. 

Berfê dayê. Heta çongê di nav re çûn. 

Serma, seqem, 

Nesekinîn. 

Her meşiyan... 

Rê dûr e. Rê dirêj e. Hê gelek heye... 

4. 

Zilamekî kal. 

Por spî. 

Rîh dirêj. 

Bêdengiyeke kûr... 

Meraqa her gundê ku ew tê re 
dibihurîn, bêtir dibû. 

Li pey wî bireke xort... 

(Du şev û du rojên din jî meşiyan. 
Westiyan. Berê xwe dan daristanekê. 

Li daristanê, li sitarekê geriyan. Giriyan. 

Tava heyvê dawerivîbû ser rûyê çemê 
zirav û li wan temaşe dikir. 

Xişexişa pelan bû...) 

Zilamê kal li ezmanê tarî niherî, li 
daristanê û li çêm niherî. Bi dû re berê xwe 
da alî û li wan zîvirî. 

Got, "Ev we xêr e?..." 

Xortekî nûgihîştî. Di çax û benga xwe 
de. Emrê wî çardeh. Lê belê, situxwar. 

Melûl, xemgîn û westiyayî. 

Got, "Tu kî yî?.." 

(Zilamê kal bersiv neda. 

Bîstikekê li wî niherî. Belkî nizanîbû bê 
diviya çi bigotaya... 

Bala xwe da yên din jî û ponijî. Hebekî 
weha li wan niherî û li ber ket.) 

Bi dû re berê xwe guhert, pişta wî li 
wan, çendakî bi wî awayî sekinî. Pişt re 
hêdîka rabû, bê dilî, da ser rêyê û meşiya. 


5. 

Zilamê kal dimeşiya. Xort li dû. 

Di gundan re dibihurîn. 

Li kilam û stranên dengbêjan guhdarî 
dikirin. Pîrekan ji wan re dilîrand. 

Li qiraxa her çemî disekinîn. Çem 
disekinî. Straneke xweş çawa bisekine, ew 
jî weha... Rê ji wan re vedikir. Di ser çêm 
re derbas dibûn. Çem dîsa diherikî. 
Straneke xweş çawa dest pê bike û 
biherike. Ew jî weha... 

Ibrahîm Seydo Aydogan 


Li ser rêyê gelek kes tev li wan dibûn. 
Kesên rêwî. 

Hin ji wan wendayî. Hin ji wan derketî. 
Hin ji wan qewirandî. 

Û hin ji wan revok... 


6 . 

Rojekê dîsa li ber çemekî sekinîn. 

Zilamê kal li wan zîvirî. 

Niherî. 

Got "We xêr e?..." 

Xortekî nûgihîştî. Çardehsalî. Por gijolî. 
Rû xweşik. Çav melûl. Westiyayî. 

Got, "Tu kîyî?... " 

Zilamê kal serê xwe bi kerb hejand. 
Nikarîbû bersiv bidaya. Nizanîbû. Vegeriya. 

Da ser rêya xwe. 

Meşiya. 

7. 

Dem di ber çemekî re diçû. Dem nezan. 

Hemû demsalên jiyînê li deverin nenas 
diman. 

Zilamê kal dimeşiya. Xort li dû. 

(Êdî êvaran disekinîn û xwe dida bende 
sibehan. Xwe dida bende bersivan. Yek ji 
wan jî nedipeyivî. 

Kalo tevî bira xortan xwe li daristanan 
digirt. Weke destpêkê, nêzîkî çeman 
rûdiniştin. Yekî ji wan agirekî gûr dadida. 
Tînê dida dilên wan. Tînê dida dora wan. 
Teyr û tilûran xwe li agirê wan digirt. 
Pelçîmok, başoke, quling, kund û kevokan 
jî... 

Çi bêdengiya êvarê. Çemê dorê. Dengê 
dûrik û kilamên ku di guhên wan de... ) 

Zilamê kal li wan niherî. Wan jî li wî. (Ji 
ber sermayê di halekî xerab de bûn.) 

Westiyayî. Bê xew... 

Bala xwe da wan û temaşe kir. Dilê wî 
bi wan şewitî. 

Got, "Vegerin malên xwe, lawo!" 

(Û deng ji yekî jî derneket. 

Şewqa êgir xwe da rûyê wan. Çavên 
wan biriqîn. Weke ku ne li ser hişê xwe 
bûn. 

Giş dişibiyan hevdu. Yek jî nedişibiya 
yekî din. 

Weke hev rûniştibûn û gişan jî weke 
hev diniherî. Li pey eynî tiştî bûn. Ji bo 
eynî tiştî ketibûn rêyê. Gişan qesda eynî 
deverê kiribû. Hemûyan eynî tişt miraq 
dikir.) 

"Tu kîyî?..." 

Zilamê kal fikirî. Li rûyê wan yek bi yek 
niherî. Bîstikekê li dengê çêm guhdarî kir. 
Dev li lêva xwe dikir. Li rengê êvarê 
temaşe kir. Li dengê teyr û tilûran... Li 
xwezayê... Li bêdengiya wê... Li tarîtiya 
wê... 

Dû re, dîsa li wan zîvirî. Rûyê wî 
tabloya kerbê. Keserek berada. Dengê wî 
lerzokî. Neçar. 

Got "Ez nizanim bê ez kî me. Hema 
hûn çi navî li min bikin, ez ew im..." 

Xortekî nûgihiştî. Niherînên wî mişt 
pirs. Di dilê wî de heyecana hînbûna tiştekî 
nû. 

Got "Çawa?..." 

(Zilamê kal dengê xwe nekir. Hêsir di 
çavên wî de li ser hev civiyan. Rûyê xwe 
guhert. Serê xwe bera ber xwe da. Pişta 
xwe hêdîka da wan û dîsa meşiya.) 

Xortan da dû. 


8 . 

Şev û roj li pey hev. Meşiyan. 


Roj bûn meh. Meh bûn demsal. Demsal 
giş li dû man. 

Meşiyan. 

Nepeyivîn... 

(Di gundan re derbas bûn. Ne çol hiştin 
ne jî beyar. Xwe ji serê çiyayên biheybet 
bera xwarê dan. Di deştên fireh de bêhna 
xwe vedan. Deştên ne serî xuya ne jî binî... 

Ketin nava şerê eşîran. Yekî ji wan jî 
guh neda şerî. 

Bêrîvanan şîr û nivîşk ji wan re kirin 
taştê. Kevaniyan nanên şikeva pêşkêşî wan 
kirin. 

Lê yekî ji wan jî lê neniherî. 

Zewade bi devê wan nebû. 

Çem bi çem. Daristan bi daristan. 

Welat bi welat... 

Meşiyan...) 

Zilamekî kal û bireke xort. 

Newal derket pêşiya wan. Nesekinîn. 

Xwe lê xistin. 

Tofan rabû. Guh nedanê. 

Meşiyan... 

Şev û roj li pey hev. Meşiyan. 

Westiyan. Lê vê carê negiriyan. 

Heryek ji gundekî bû. Giş bi zimanekî 
dipeyivîn. 

Heryek bi zimanekî. 

Peyiv ji bîr kiribûn... 

9 . 

(Li qiraxa çemekî din sekinîn dîsa. Tarî 
ket erdê. Dinya sar. Seqemeke dijwar. 

Xortan agirek dada. Agirekî gûr. Li dorê 
civiyan. Hemûyan bi hevdu re bala xwe da 
zilamê kal.) 


/V 

Navenda Çap U Belavkirina Weşanên Kurdî - 
SARA Bû 20 Salî 


gîrî: Navenda Çap û 

Be/avkirina Weşanên Kurdî - 
SARA, sa/a 1987'an hatiye 
avakirin û çaiakî û xebatên vê navenda 
xizmetkarê çand, wêje û zimanê Kurdi 
îsai bû 20 sa/î Bi boneya 20 sa/iya 
avabûna Navenda Çap û Beiavkirina 
Weşanên Kurdî - SARA 'yê daxuyaniyek 
hatiye weşandin û ji me re jî hatibû 
şandin. 

Deqa daxuyaniya han ev e: 

îsal 20 saliya damezirandina 

Navenda Çap û Belavkirina 
Weşanên Kurdî - SARA'yê ye. Eva bîst 
sal e ku SARA li qada cîhanî 
bi belavkirina wêjeya kurdî dirabe. 

îroj li Arşîvxaneya SARA'yê ji ser 50 
hezarî pirtûk, govar, rojname, kasêt, LP, 
CD, VHS û DVD'yên kurdî komê ser hev 
bûne. 

Berî her tiştî SARA, vê arşîva xwe ya 
nadîde dixe ber xizmeta nivîsevan û 


lêkolînerên ku karê wan pêşvebirina 
ziman, wêje û çanda kurdî ye. Deriyê 
SARA'yê ji kesayetî û xebatkarên çanda 
kurdî re her dem vekirî ye. 

Her bi vê sedemê, Navenda SARA'yê 
dîsan dixwaze rabigehîne we hêjayan ku 
heger we weşanek taybet a kurdî pêwîst 
be, hûn dikarin bêdudilî vê weşanê ji 
Navenda SARA'yê bi dest xin. 

Her wisan jî em ê gellekî dilxweş 
bibin, heger we berhemên kurdî yên ji 
bo belavkirinê hebin, hûn ji çakiya xwe 
wan ji SARA'yê re bişînin. Yan jî heger di 
kitêbxaneya we de pirtûkên serzêde 
hebin, ji çakiya xwe, wanji SARA'yê re 
bişînin daku SARA împaratoriya 
Weşanên Kurdî ava bike. 

Her wisan jî, ji çakiya xwe, ji her 
berhemên nuhderketî, ji Arşîvxaneya 
SARA'yê re 

4 ta 5 nusxeyan verêkin. 

Her bimînin şad û bextiya 

Digel silavên germ û gurr... 

Goran Candan 



ÇAND Û HUNER 


Zilamê kal. Zilamekî biyanî. Rêwiyek. 
Rêwiyekî li vê çolê. Rêwiyekî ecêb. Li çêm 
guhdarî dikir. 

Hêdîka di ser milên xwe re zîvirî û bala 
xwe da wan... 

Xortan jî serên xwe rakirin û li wî 
niherî. 

(Çavên wan ên sor bi şewqa êgir 
dibiriqîn. Çavên wan xemgîn. Mîna ku li ber 
wî digeriyan li wî diniherîn...) 

Zilamê kal. Ecêbmayî. Heyirî. Dilekî bi 
miraqan mişt. Deng kubar. Lerzokî. 
Westiyayî... 

Got "Ev hûn kîne?..." 

(Kesî bersiv neda. Gişan li hev niherî ji 
bo bersivekê.) 

Serên xwe bera ber xwe dan. 

Nizanîbûn bê diviya çi bigotana. Hemû 
ponijîn. 

Zilamê kal dîsa got: 

"Hûn kî ne?..." 

Xort rabûn û meşiyan. Serî di ber de. 
Belav bûn. Her yek bi rêyekê de çûn. 

Dan nava tariyê û wenda bûn. 

Giş dişibiyan hevdu... 

Zilamê kal di pey wan re niherî. Weke 
ku li xortaniya xwe biniheriyaya. 

Dilê wî bi wan dişewitî... 

Her yek bi zimanekî dipeyivîn. 

Giş bi zimanekî... 

Heryekî berê xwe bi deverekê ve kir. 

Heryekî da ser rêyekê. 

Belav bûn û çûn... 



Kurdish Book Bank - SARA 

www.kurdishbookbank.org 

+46 70 791 36 06 
+46 8 33 12 29 

Navnîşana me: 

KURDISH BOOK BANK - SARA 
Dalag. 48 

S-113 24 Stockholm 
SWEDEN 






Rojnameya panzdehrojî ya siyasî, çandî û giştî 

Partiya Demokrat ya Kurdistana îranê diweşîne 


■ 

http://www.kurdistanmedia.com/kurmanci/index.php 

Navenda bingehîn ya xebata Agirî li Kurdistanê ye. 

Navnîşana derveyî welat: AFK B.P. 102- 75623 Paris CEDEX 13 -FRANCE 

agiri2003@hotmail.com 

agiri2003@googlemail.com 

Çend Gotinên Binirx Ji Şehîd Şerefkendî 


Konferansa Amedê Li Ser Kurd Dest Pê Kir 



"Em, xebatkarên Partiya Demokrat, partiya Şehîdan, gellek bi başî hest bi 
vî erkê giran dikin ku ketiye ser milê me û me pir bi zanayî biryara yekcarî 
daye ku hemû hêz û şiyana xwe bo domandina rêya Dr. Qasimlo, yanî 
rêya xebata bêrawestiyan di pêxema azadî, demokrasî û mafên mirovî de 
terxan bikin heta di vê rêyê de - ku rêya sor ya Şehîdan e - an em dê 
serbikevin, an bi rûmet û şanazî ve, em dê weke Şehîdên xwe serî danên" 
"Bi hemû hesta xwe daxwazê ji ciwanên xwîngerm û rewşenbîr ên 
Kurdistanê dikim ku bihêne çeper û meydana xebatê û cihê betal yê Dr. 
Qasimlo tejî bikin" 

"Di nava azadiyên demokratîk de yanî ew mafên ku di rejîmeke 
demokratîk de ji xelkê re hatine naskirin, azadiya raderbirînê ji hemûyan 
girîngtir e" 

"Heta sîbera dîktatorî û kevneperestiyê bimîne, jiyaneke asayî a bêdeng 
û bêderdiser ji tu kesê/î re nemumkin e" 


Li Temenê 11 Saliyê De Bûye Dayîk 

Li gorî çavkaniya 
"PUKmedia"yê, Keçek Rûsî li 
jiyê 11 salî de bûye dayîk û 
bi wî awayî nav û dengê 
biçûktirîn dayîka cîhanê bi 
navê xwe tomar kir. 

Ew dayîka zarok, niha 14 
salî ye û xwediyê keçek 3 
salî ye. 

Hevjînê wê jî ku xortekî 
Tacîkistanî ye, nikare wê jinê mare bike. Ji ber ku Yasaya Rûsiyayê rê ji 
ber zewaca di bin 18 saliyê de digre. 



Kurdekî Xelkê Ormiyê 135 Salî ye 


Li gorî agahiyên malpera Avesta, 
Hecî Sedo ku xelkê gundê Heştiyanê, 
li devera Soma li Kurdistana 
Rojhilatê dijî, îsal di 135 saliya xwe 
de ye. Ew bavê 4 zarok û 49 neviyan 
e, 13 nevîçirkên wî hene. Hecî Sedo 
nikare biaxife. Tenê dikare kurên 
xwe nas bike, ew jî bi zorê. Heya 
niha haya kesekî jê çê nebûye. 

Ev sûretên ku em diweşînin, 
gundiyekî wî ku bi xwe melayê 
gunde, kişandî ye. 


_ ©avesîaky 



Li Amedê roja 29 û 30'ê 
îlona 2007'an li salona 
şanoyê ya Şaredariya mezin, 

Konferansa bi navê Kurdên 
li Tirkiyê, Pêwistiyên 
Bingehîn yên ji bo 
Pêvajoya Aştiyê' ku ji aliyê 
BARO ya Amedê û Weqfa 
Heinrich Boll hat 
lidarxistin. 

Di Konferansê de ji 
gellek welatan rewşenbîr, 
pispor û siyasetvan beşdar 
bûn û dê Konferans du rojan 
dom bike. 

Tanrikulu di axavtina 
xwe de li ser pêwistiya rêya 
çareserkirina pirsgirêka kurd 
ya bêyî şiddetê rawestiya û 
destnîşan kir ku bêçareserî 

dibe sebebê têkçûna civakî, çandî û aborî. Herweha înkara 
kurdan pirsê çareser nake, divê ji bo çareseriyê rê û rêbazên nû 
werin peydakirin. Tanrikulu got: Ew gellek caran weke mêvan 
beşdarî Konferansên weha bûne, lê niha ew wekî mazûban, 
pirsê datînin ser maseyê û li çareseriyê digerin. 

Berpirsa Weqfa Heinrich Boll ya Tirkiyeyê, Ulrike Dufner bi kurdî 
silav li beşdaran kir û destnîşan kir ku pirsa kurd, pirsek mezin, 
girîng û demdirêj e. Dufner pêvajoyê wek pêvajoyek girîng 
binav kir û got; divê herkes di vê pêvajoyê de fedekarî bike. 

Li doma konferansê de, rûniştina 'Pêvajoya bi dawîkirina Şeran, 
Aktorên Pêvajoyê' bi serokatiya parlamenterê DTP'ê Orhan Mîroglu dest 
pê kir. 

Çavkanî: Semakurd 



Nîşana “Lojyon Donor” A Firansayê Pêşkêşî 
Hunermend Şehram Nazirî Hat Kirinê 

Mezintirîn nîşana 
çandî ya Fransayê bi 
navê Lojyon Donor 

roja Şemî, 29'ê îlona 
2007'an di rê û resmeke 
berfireh û hêja de 
pêşkêşî hunermend û 
stranbêjê kurd yê 
muzîka "sunnetî" ya 
îranê, Şehram Nazirî 
hat kirinê. 

Nîşana "Lojyon 
Donor" sê derece hene 


ku kek Şehram bilindtirîn asta derecê, anku Şowaliye Lojyon wergirt. 

Heya niha çendîn îraniyên din jî weke Şîrîn Ibadî, Reza Diqetî, 
Mehmûd Hisabî, Ebas Kiyarostemî û ...xelata han bidest xistine , lê cara 
yekemîn e di îranê de hunermend û stranbêjek Îranî û kurd wê xelata 
mezin distîne. 

Ew xelat di halekê de hate pêşkêşkirin ku ji aliyê Rêxistina Îlmî û 
Çandî ya Netweyên Yekbûyî (UNESCO)'ê ve kek Şehram Nazirî bi Mewlana 
Celaledîn Romiyê helbestvan û zanayê mezin hatibû binavkirin. 

Hunermend Şehram Nazirî bi boneya wergirtina xelata Lojyonê 
konserek li Parîsê lidarxist. Wî ew xelate bi mezintirîn diyarî bi xwe zanî ku 
li midehê sê dehsalên borî heya niha wergirtiye. Herweha got: Eva nîşana 
ew ked û zehmetê ye ku min di rêya nasandin Mewlana de encam daye û 
bi vê çendê jî gellek keyfxweş im. 




































